
Шамякіна С.В.
         СЕМАНТЫКА  НАЗОЎНІКА  СА

                                         ЗНАЧЭННЕМ  МАГІЧНАЙ  РЭЧЫ  Ў

                                     БЕЛАРУСКІХ  ЧАРАДЗЕЙНЫХ  КАЗКАХ

УСТУП

Даследчыца В. М. Фрэйдэнберг пісала: ”...Пры вывучэнні моўнай культуры  неабходна вывучаць у непарыўным адзінстве і культуру матэрыяльную, асабліва яе семантыку”
. Гэта выказванне тым падыходзіць да тэмы дадзенай работы, што пацвярджае тэзіс: вывучэнню семантыкі магічных рэчаў у чарадзейных казках дапамагае моўны аналіз іх лексем.


Чарадзейная казка – своеасаблівы жанр фальклору, які грунтуецца перш за ўсё на міфалагічным мысленні людзей і мае шмат асаблівасцей. Вядомы рускі фалькларыст У. Я. Проп так вызначае чарадзейныя казкі як жанр: ”Казка пачынаецца з нанясення якой-небудзь шкоды (выкраданне, выгнанне і інш.) ці з жадання мець што-небудзь (цар пасылае сына за жар-птушкай) і развіваецца праз адпраўку героя з дому, сустрэчу з дарыльшчыкам, які дае герою чарадзейны сродак ці памочніка, пры дапамозе якога прадмет пошукаў знаходзіцца. У далейшым у сюжэце – паядынак з супраціўнікам, вяртанне і пагоня... Казкі, якія адлюстроўваюць гэтую схему,  называюцца чарадзейнымі...”


Няправільна думаць, што казкі створаны толькі фантазіяй, што яны – мана. У казках, асабліва чарадзейных, у алегарычнай, метафарычнай форме адлюстраваны ўяўленні нашых продкаў пра касмічныя і прыродныя з’явы, пра іншасвет, у іх могуць быць спецыфічна пераасэнсаваны рэальныя гістарычныя з’явы і працэсы. Выдатны рускі даследчык ХІХ ст. А. Н. Афанасьеў пісаў: ”Казка не пустая складка; у ёй, як і ўвогуле ва ўсіх тварэннях цэлага народа, не магло быць і на самай справе няма ні знарок выдуманай хлусні, ні наўмыснага адхілення ад рэальнага свету”
. Чарадзейная казка з’яўляецца адной з самых каштоўных крыніц для рэканструкцыі старажытнай славянскай міфалогіі, абрадаў і звычаяў, светаўспрымання старажытных людзей, а таксама рэальна існаваўшых з’яў, якія зніклі, страцілі свае функцыі і забыліся. Апошняе тычыцца і галоўнай прыкметы чарадзейных казак – незвычайных істот, краін, пабудоў, а таксама і магічных рэчаў. Наша сучаснае светаўспрыманне, безумоўна, вельмі адрозніваецца ад мыслення людзей  старажытнасці, да таго ж гісторыя не захавала звестак пра многія рэчы, і мы зараз можам толькі меркаваць, у якой ступені і ў якім ракурсе былі сапраўднымі вышэй названыя з’явы. Можна аспрэчыць выказванні многіх навукоўцаў, што, напрыклад, крыштальных вежаў і шапак-невідзімак не існавала, што гэта чыстая фантазія.


Большасць чароўных з’яў  – агульныя для казак усіх індаеўрапейскіх і многіх іншых народаў. Супадзенні прасочваюцца і на моўным узроўні – рэчы і з’явы названы аднолькава, часта сугучнымі, аднакарэннымі словамі.


Магічныя рэчы займаюць у чарадзейных казках вялікае месца. Амаль у кожнай казцы сустракаецца адна, а то і некалькі цудоўных рэчаў. Іх колькасць і разнастайнасць агромністая. У. Я. Проп піша на гэты конт:  “Няма, здаецца, такога прадмета, які не мог бы фігурыраваць як прадмет чарадзейны. Тут разнастайныя прадметы вопраткі... і ўпрыгожанні...,  прылады працы і зброя..., усялякага роду кошыкі, мяшкі, кашалькі, пасудзіны..., часткі цела жывёл..., музычныя інструменты..., разнастайныя прадметы быту..., напоі...,  садавіна і ягады”.


Магічныя рэчы могуць выконваць у казках розныя функцыі. Па-першае, трэба вылучыць апазіцыю: рэчы, якія дапамагаюць герою, – рэчы, якія перашкаджаюць яму. Рэчаў-памочнікаў значна больш, гэта амаль усе прадметы, згаданыя ў казках; тых, што перашкаджаюць герою, – адзінкі (напрыклад, дзверы). Але некаторыя рэчы ў казках могуць змяняць свае функцыі ў залежнасці ад таго, каму яны належаць – герою ці яго ворагу. В. М. Фрэйдэнберг вылучае таксама наступныя функцыі рэчы: ”Аб рэчы можна казаць, што яна выконвае ў фальклоры, а затым у літаратуры, тры функцыі. Па-першае, перастаўшы быць першапачатковым персанажам, робіцца атрыбутам пры ачалавечаным персанажы, а таксама яго аксесуарам. Затым яна, губляючы значэнне жывой прыроды, пераходзіць на ролю сцэнарыя і абсталявання. І нарэшце, пры дапамозе рэчы дасягаецца сюжэтная перыпетыя і інтрыга”
.

Магічныя рэчы можна класіфікаваць і паводле крыніцы і спосабу іх атрымання героем. У. Я. Проп піша: ”...Не кожны, не ўсялякі прадмет можа быць чарадзейным, а толькі здабыты вядомым спосабам... У казцы такім з’яўляецца прадмет, дадзены памёршым бацькам, Ягой, удзячным пахаваным мерцвяком, жывёламі-гаспадарамі і г.д. Карацей кажучы, чарадзейным з’яўляецца прадмет, узяты «адтуль”
. Акрамя гэтага спосабу – атрымання рэчы ў падарунак – герой таксама можа знайсці прадмет сам, атрымаць яго ў якасці платы за службу, набыць хітрасцю ці як трафей у баі.


Асобнага разгляду патрабуе пытанне генезісу вобразаў магічных рэчаў, асновы, на якой яны з’явіліся. Тут нельга выключаць і тое, што ў нашых далёкіх продкаў маглі існаваць тэхналогіі і здольнасці, якія пазней страціліся, –  менавіта яны і адлюстраваны ў казках. Напрыклад, клубочак, што паказвае герою дарогу. Адкуль мог узяцца такі вобраз? Магчыма, у старажытных славян існаваў нейкі своеасаблівы компас, які і замацаваны ў казках у выглядзе клубочка. З больш верагоднага магчыма, што магічныя рэчы – гэта алегарычна пераасэнсаваныя рэальныя рэчы і з’явы. Узяць, для прыкладу, той жа клубочак. Вучоныя сцвярджаюць, што на нейкім этапе развіцця ў славян існавала вузялковае пісьмо. На гэтай падставе можна меркаваць, што клубочак – гэта зматаная нітка з вузялковым пісьмом, якім напісана-растлумачана, як знайсці дарогу. Вобразы магічных рэчаў таксама маглі з’яўляцца праз наданне звычайным рэчам магічных функцый ці пераасэнсаванне іх функцый як магічных. Пра гэта таксама пісаў У. Я. Проп: ”Чалавек у меншай ступені заўважае сваё намаганне, і ў большай – працу прылады. Так атрымліваецца канцэпцыя, што прылада працуе не ў сілу прыкладзеных намаганняў (чым больш дасканалая прылада, тым менш намаганні), а ў выніку ўласцівых ёй чарадзейных якасцей. Атрымліваецца ўяўленне аб прыладзе, працуючай без чалавека, за чалавека”
. У казках таксама могуць быць паказаны рэчы, якія сапраўды ўжываліся ў магічных абрадах і рытуалах, шаманскіх і рэлігійных дзеяннях.


У тэкстах казак з магічнымі рэчамі звязаны розныя моўныя з’явы. Так, могуць выкарыстоўвацца некалькі варыянтаў адной лексемы: звычайна адна з’яўляецца літаратурнай нормай, другая – яе памяншальнай формай, трэцяя – русізмам ці дыялектызмам (напрыклад: хустка, хустачка, платок). Сустракаюцца таксама назоўнікі, што ўжываюцца толькі ў дыялектнай форме (напрыклад: сярэбранае блюдачка).


З пункту погляду значэння, семантыкі назоўнікаў адзначаюцца наступныя з’явы:

· некалькі лексем могуць мець амаль аднолькавае значэнне, выконваць аднолькавыя функцыі (напрыклад: вірмяк-ненавідзец і капялюш, жывая вада і яблык);

· адна і тая ж лексема можа мець некалькі значэнняў (напрыклад: хустачка, яблык, вада);

· лексема супадае з літаратурнай, але мае такое значэнне, якое адпаведнай лексеме ў літаратурнай мове зусім не ўласціва (напрыклад: сабачка).

У казках часта сустракаюцца рэчы, якія рэалізуюць сваё магічнае значэнне толькі ў пары (напрыклад: сярэбранае блюдачка і наліўное яблачка). Часта ўжываюцца ў казках сінтаксічна непадзельныя спалучэнні (напрыклад: жывая вада, кавёр-самалёт), а таксама спалучэнні тыпу: дзеяслоў у форме загаднага ладу + назоўнік у форме зваротку (такімі спалучэннямі афармляюцца словы-заклінанні, якімі прыводзяць у дзеянне магічныя рэчы).


Мэта дадзенай работы – вызначыць лексічнае значэнне, семантыку назоўнікаў са значэннем магічнай рэчы ў беларускіх чарадзейных казках.


У рабоце ставяцца наступныя задачы:
1. Правесці тэматычную класіфікацыю назоўнікаў са значэннем магічнай рэчы.

2. Вызначыць лексічнае значэнне назоўнікаў у сучаснай беларускай літаратурнай мове.

3. Вызначыць казачную семантыку назоўнікаў са значэннем магічнай рэчы ў чарадзейных казках.

4. Прасачыць валентнасныя (спалучальныя) адносіны назоўнікаў са значэннем магічнай рэчы з іншымі лексіка-граматычнымі класамі слоў.

5. Прасачыць функцыянаванне лексем у тэксце.

6. Вызначыць паходжанне лексем са значэннем магічнай рэчы.

  Наватарства працы: Семантыка рэчы ў культуры беларусаў з этнаграфічнага пункту гледжання даследавалася айчыннымі навукоўцамі (Валодзіна Т.В.), але прадстаўленая праца ўпершыню разглядае пэўны лексічны пласт мовы ў адным з асноўных жанраў фальклору – чарадзейных казках. Праца можа быць выкарыстана як прадуктыўная аснова для работ больш шырокай тэматыкі (напрыклад, дыпломных) па беларускай мове, этымалогіі, фальклору, этналінгвакультуралогіі.

Крыніца даследавання: Выбарка фактычнага матэрыялу праводзілася па зборніку “Чарадзейныя казкі” ў 2-х тамах (складальнікі К. П. Кабашнікаў, Г. А. Барташэвіч), выдадзеным АН БССР Інстытутам мовазнаўства, этнаграфіі і фальклору АН БССР (Мн., 1973, 1978). Том 2. Было прааналізавана 32 казкі.





ІІ. ГАЛОЎНАЯ ЧАСТКА

Тэматычная класіфікацыя лексем са значэннем магічнай рэчы

Раздзел 1. Лексемы са значэннем прадметаў быту і інтэр’еру

1.1. Лексема грабло, грабёнка ў чарадзейных казках


Дадзеныя лексемы, відаць, з’яўляюцца дыялектнымі формамі ад літаратурнага слова “грэбень”. Лексема грэбень мае ў літаратурнай мове наступныя значэнні:

1. Пласцінка з радам зубоў для расчэсвання валасоў або заколвання і замацавання жаночай прычоскі.

2. Прыстасаванне такой формы ўжываецца у розных галінах вытворчасці (спец.).

3. Мясісты нарост на галаве некаторых птушак
.
У казках лексема мае спецыфічнае казачнае значэнне: грабло, грабёнка – гэта рэч, якая валодае магічнай уласцівасцю ствараць лес ці горы, калі кінуць яе за спіну. Знешні выгляд гэтай рэчы ў казках не апісваецца, таму можна толькі меркаваць, ці мае яна ў казках такі ж выгляд, як грэбень у літаратурным значэнні 1.

Казачнае значэнне рэалізуецца спалучэннем назоўніка грабло ці грабёнка з дзеясловамі:

     Дзеяслоў+назоўнік:

· кідаць грабло (грабёнку): Кінула яна грабло – і здзелаўся непрахадзімы лес...(С. 151) Мар’ячка кінула грабёнку – і сталі бальшыя горы! (С.159).

· узяць грабло (грабёнку): ...ты, малец, вазьмі шчотку, а ты, дзеўка, грабло! (С. 150).

· браць грабёнку: Бярыце з сабой шчотку і грабёнку, і хустку і садзіцесь на мяне! (С. 158).

Назоўнік грэбень з’яўляецца агульнаславянскім па свайму паходжанню і мае адпаведнікі ў іншых славянскіх мовах: рус. гребень, укр. грéбінь, польск. grzebień, чэш. hřeben, серб.-харв. грëбêн. Паходзіць ад праславянскага *greby, *grebene (да асновы *greb - “грэбці”).




1.2. Лексема дзверы ў чарадзейных казках


У сучаснай беларускай мове назоўнік дзверы мае значэнне: ‘праём у сцяне для ўваходу ў памяшканне, а таксама створ, якім закрываюць гэты праём’ (ТСБЛМ, с. 175).


У казках гэтае значэнне набывае спецыфічнае казачнае адценне: дзверы – гэта рэч, якая мае магічную здольнасць самастойна зачыняцца па пэўных правілах і не адчыняцца, перашкаджаючы герою, так што іх прыходзіцца выломліваць ці прагрызаць звярам-памочнікам героя. Гэта значэнне рэалізуецца ў казках спалучэннем назоўніка дзверы з іншымі словамі:

1. Лічэбнік+назоўнік:

· дванаццаць дзвярэй: Відзіць – у прудзе дванаццаць дзвярэй (С.153). Гэтае спалучэнне сустракаецца ва ўсіх казках, дзе ёсць магічныя дзверы, інакш кажучы, дзвярэй заўсёды дванаццаць;
· чацвяро (чэцвера) дзвярэй: Твае хорткі з пруду дзяруцца: ужо чацвяро дзвярэй праламілі! (С. 145);
· восьмера дзвярэй: Паціша, Іванька, тапі: твае сабакі восьмера дзвярэй атабілі! (С. 161). У казках героя апавяшчаюць аб тым, што яго зверы прагрызлі ўжо некалькі дзвярэй – і гэта заўсёды лічбы 4 ці 8 (ці ўжо ўсе);
2. Прыметнік+назоўнік:

· паследнія дзверы: Тапі, тапі, ды растаплівай: твае хорткі паследнія дзверы ламаюць! (С. 146).

3. Займеннік+назоўнік:

· усе дзверы: Перайшлі яны ўсе дванаццаць дзвярэй, нідзе нікога не бачучы, тады ўсе тыя дзверы ляп! бразь! тррах! да й пазачыняліся (С.165-166).

4. Дзеяслоў+назоўнік:

· дзверы зачыніліся: Толькі ён выйшаў, аж усе дванаццаць дзвярэй і зачыніліся, і хорткі яго там асталіся... (С. 145);
· дзверы замкнуліся: Упусціў ён упярод сваіх звяроў, а сам яшчэ не ўспеў увайсці ў пруд, аж дзверы і замкнуліся! (С. 153);
· дзверы пазачыняліся: Толькі ён выйшаў, а дзверы хляп, хляп – пазачыняліся – сабакі і асталіся там (С. 161);
· дзверы парасчынены: Прыходзяць, ажно ўсе тыя дзверы наўсцяж парасчынены... (С. 165);
· дзверы праламіць: Іван Царэвіч, тапі, тапі ды пагась: твае хорткі яшчэ чацвяро дзвярэй праламілі! (С. 146);
· дзверы прагрызць: Але птушачка, што сядзела ў клетцы, спела Іваньку, каб ён прасіўся хоць на паўчаса, ля таго, што звяры яго ўжо прагрызлі дзверы (С. 154);
· дзверы атабіць: Пайшоў Іванька, знайшоў вятрак, атабіў дванаццаць дзвярэй і ўзяў пад каменем прамолу (С. 161);
· дзверы паадчыняць: Не бойся, дзядзьку, яшчэ то ў мяне стане сілы гэтыя дзверы паа[д]чыняць! (С. 166);
· дзверы павыломліваць: Тады гэта хутчэй мядзведзь дзверы павыломліваў, павыломліваў да й сабраўшыся пайшлі... (С. 166);
· дзверы перайсці: Перайшлі яны ўсе дванаццаць дзвярэй, нідзе нікога не бачучы... (С. 165-166).

Назоўнік дзверы з’яўляецца па свайму паходжанню агульнаславянскім індаеўрапейскага характару і мае адпаведнікі ў іншых славянскіх мовах: руск. дверь, польск. drzwi, чэш. dveře (сяр. таксама гоц. daúr, літ. dúrys, лац. fores, ст.-інд. dúrah, dvaras, ст.-ням. turi, грэч. thura). Паходзіць з праславянскага *dvьrь, лічыцца роднасным з прасл. *dvorъ – “двор”.

1.3. Лексема кавёр-самалёт (дыван) у чарадзейных казках


Спалучэнне кавёр-самалёт з’яўляецца сінтаксічна непадзельным. У казках выкарыстоўваюцца варыянтныя назвы гэтай магічнай рэчы: кавёр-самалёт (з русізмам ці дыялектызмам кавёр) і дыван (без азначэння самалёт).


У сучаснай беларускай мове назоўнік дыван мае наступнае значэнне: ‘выраб з цяжкай варсістай узорыстай тканіны, якім упрыгожваюць сцены, усцілаюць падлогу’ (ТСБЛМ, с. 188).


У чарадзейных казках, відаць, маецца на ўвазе, што гэтая рэч мае такі ж (ці амаль такі ж) выгляд, як звычайны дыван, але валодае незвычайнымі магічнымі функцыямі: дыван (кавёр-самалёт) – гэта рэч, якая валодае магічнай здольнасцю самастойна, без якіх-небудзь дадатковых прыстасаванняў, лётаць у паветры. У гэтым значэнні спалучэнне кавёр-самалёт ужываецца з іншымі словамі:

1. Дзеяслоў+назоўнік:

· ёсць кавёр-самалёт: ...у мяне ёсць верстаць такая – ёсць кавёр-самалёт, як сядзеш, удруг даставе! (С. 68);
· зністожыць кавёр-самалёт: Цяпер жа ён зністожыў і кавёр тэй і ненавідзец і пайшоў пяшком, каня выслужываць (С. 73). Герой у казцы робіць гэта па нейкіх не зусім зразумелых, але відавочна магічных прычынах.

2. Дзеяслоў+прыназоўнік+назоўнік:

· сесці на кавёр-самалёт: Цяпер ён сеў на кавёр-самалёт і паляцеў (С.71);
· з кавёра ссесці: Цяпер з кавёра ссеў і ўвярнуўся ў вірмяк-ненавідзец (С. 71);
· уссеў на кавёр-самалёт: Цяпер уссеў апяць на кавёр-самалёт, сам уссеў і жану пасадзіў, і паляцелі (С. 71).

Назоўнік дыван ужываецца ў спалучэнні з наступнымі словамі:

1. Назоўнік+займеннік:

· дыван такавы: ...дыван такавы, што як стаць на ём да й сказаць, каб куды нёс, то занясе (С. 84).

2. Дзеяслоў+назоўнік:

· знайсці дывана: Як нам не біцца, калі мы знайшлі капялюш, шаблю і дывана да й то ніяк не можам падзяліцца (С. 84);
· дыван зняўся: Так то дыван у вокамглені зняўся пад вобалакі і занёс іх на кралеўскі двор (С. 84);
· дыван занёс: Так то дыван у вокамглені занёс яго на некія кралеўскія палацы... (С. 84).

3. Дзеяслоў+прыназоўнік+назоўнік:

· стаць на дыване: Так то чэрці адзін за другім пайшлі ў воду, а ён тымчасове з сваею паненкаю стаў на дыване, капялюшам накрыўся, шаблю ўзяў у руку... (С. 84).

4. Дзеяслоў (загадны лад)+назоўнік (у форме зваротка):

· нясі, дыване: Нясі ж мяне, дыване, да маіх бацькоў! (С. 84).

Назоўнік дыван запазычаны з польскай мовы: польск.dywan, таксама укр. дыял. диван. “Зыходным для гэтай групы слоў з’яўляецца тур.divan “двор, рада, сход”.
 Рус.диван, чэш.divan – “канапа” маюць некалькі іншую семантыку.

Назоўнік кавёр – хутчэй за ўсё русізм: руск. ковёр. “Лічыцца ст.-руск. запазычаннем з цюркск. мовы. Аднак, магчыма, з’яўляецца спрадвечным, з тым жа коранем, што і дыял. ковора – “коўдра”, веретье – “дзеруга”, укр. верета – “род дывана”
.



1.4. Лексема кашалёк у чарадзейных казках 

У сучаснай беларускай мове лексема кашалёк мае значэнне: ‘невялікая, звычайна скураная сумачка для грошай’ (ТСБЛМ, с. 286). 

У казках гэтае значэнне спецыфічна трансфармуецца: кашалёк – гэта рэч, звычайна дзіравая сумачка, у якой ці з дапамогай якой невядома адкуль з’яўляюцца грошы. У гэтым значэнні ў казках ужываюцца наступныя спалучэнні:

1. Прыметнік+назоўнік:

· стары кашалёк:  За гэтымі словамі чарадзей даў яму шашку-самарубку, каня заезджанага і стары кашалёк (С. 190). 

· рваны кашалёк: Але ты ў яго нічога не бяры – ні золата, ні паперак, а прасі ў яго, каб ён табе даў той рваны кашалёк, што ляжыць у той самай каморцы, дзе была растрапаная кніга (С. 534–535).

2. Дзеяслоў+назоўнік:

· даць кашалёк: А дайце мне рваны кашалёк, што ляжыць у тым кутку (С. 535). У казках падобны кашалёк герой заўсёды атрымлівае ад чараўніка.

· патрасці кашалёк: А калі будуць табе патрэбны грошы, то патрасі кашалёк, і пачнуць сыпацца чырвонцы (С. 190);
· ляжыць кашалёк: А дайце мне рваны кашалёк, што ляжыць у тым кутку (С. 535);
· бачыць кашалёк: Прыбягае на скрыжаванне дарог і адкуль ні вазьміся бах! пад ногі той рваны кашалёк, што ён бачыў у чараўніка (С. 535);
· адкрыць кашалёк: Адкрыў салдат кашалёк – у кашальку нічога няма, а пад нагамі нешта зазвінела. Глядзіць, а ля ног кучка золата (С. 535);
· узяць кашалёк: Узяў гэты кашалёк салдат, пабег у горад.

· украсці кашалёк: Калі гляне – у горадзе на кожным рагу, на кожнай вуліцы вісіць аб’ява, што такі-та салдат украў у пана Сцяпана кашалёк (С. 535).

Назоўнік кашалёк, хутчэй за ўсё, запазычаны з рускай мовы (руск. кошелёк), але ўтворана гэтае слова ад агульнаславянскага кошь - “кошык”, якое ўяўляе сабой утварэнне з суф. -j- ад асновы kos-, якая выступае ў лац. qualum, ірл. cass, латышск. kosuls і г.д.

1.5. Лексема клубок (клубочак) у чарадзейных казках


Назоўнік клубок у беларускай літаратурнай мове мае наступныя значэнні:

1. Зматаныя шарыкам ніткі, шпагат і пад.

2. Перан. Што-небудзь заблытанае, у чым цяжка разабрацца.

3. Невялікі клуб, тое, што і клуб (Лятучая шарападобная маса пылу, дыму і пад.) – (ТСБЛМ, с. 294).

У чарадзейных казках слова клубок у значэнні 1 “зматаныя шарыкам ніткі” набывае дадатковыя магічныя функцыі: клубок – гэта рэч, якая, будучы атрыманай героем ад казачных істот (Бабы-Югі, лесавіка і інш.), валодае магічнай здольнасцю самастойна каціцца і паказваць герою казкі правільную і патрэбную яму дарогу. Гэтае значэнне рэалізуецца ў такіх спалучэннях:

1. Назоўнік+назоўнік:

· клубок ніці: І даў ёй клубок ніці і кажа: “Дзе ён будзе каціцца, туды ты ідзі” (С. 124).

2. Часціца+займеннік+назоўнік:

· на табе клубочак: На табе клубочак. Куды будзе клубочак каціцца, туды і ты ідзі! (С. 61).

3. Дзеяслоў+назоўнік:

· кінуць клубочак: Як выйдзеш ты за горад, дак ты клубочак кінь перад сабой. Куды ён пакоціцца, туды і ты ўслед ідзі (С. 29);
· пускаць (пусціць) клубочак: Увязала яму ў дарогу харчэй і дала рушнік і пускаіць клубочак (С. 44);
· даваць (даць) клубок: Сейчас выпраўляіць яго, даець яна яму клубочак (С. 45);
· узяць клубочак: Ён узяў клубочак, кінуў перад сабой (С. 67);
· клубочак будзіць (будзе) каціцца: Куды гэты клубочак будзіць каціцца, туды і ты ступай... (С. 44);
· клубочак падкоціцца: ... ідзе гэты клубочак пад варата падкоціцца, там і начуй (С. 44);
· клубочак каціцца: Каціцца клубочак, а Іван ідзе ўслед за ім (С. 61);
· клубочак пакаціўся: Ну, пайшоў Няшчасны Егар дарогай, кінуў уперад сябе клубочак, клубочак пакаціўся, а ён услед ідзе (С. 29);
· клубочак прыкаціўся: Прыкаціўся клубочак на граніцу к мядзведзю (С.61);
· клубочак стаў: ...прыкаціўся клубочак і к гуслям і стаў (С. 61).

Назоўнік клубок па свайму паходжанню агульнаславянскі, мае адпаведнасці ў балц. і герм. мовах. Сустракаецца ў іншых славянскіх мовах: руск. клубок, клубочек, серб.-харв. клупко, клупче, чэш. klubko, klubičko, польск. klebek.

1.6. Лексема люсцерка ў чарадзейных казках


Люсцерка – дыялектная форма слова люстэрка, якое ў сучаснай беларускай мове мае значэнні:

1. Тое, што і люстра (у 1 і 2 знач.):

а) Адшліфаваная паверхня (шкла, металу), здольная даваць адбіткі тых прадметаў, якія знаходзяцца перад ёю, а таксама спецыяльна зроблены прадмет з такой паверхняй;
б) перан. Спакойная, гладкая паверхня вады.

2. Невялічкае люстра (а) – (ТСБЛМ, с. 324).

Можна меркаваць, што ў чарадзейных казках знешні выгляд люсцерка супадае з апісаным у літаратурных значэннях 1а і 2, але яго функцыі трансфармуюцца ў магічныя, а значыць трансфармуецца і значэнне лексемы: люсцерка – гэта прадмет, які выконвае магічную функцыю паказваць герою казкі любыя мясціны, прадметы, падзеі і людзей, якія ён пажадае, незалежна ад іх адлегласці ў прасторы. У гэтым значэнні ўжываюцца наступныя спалучэнні:

1. Прыметнік+назоўнік:

· цудоўнае люсцерка: Дастаў ён цудоўнае люсцерка, каб пабачыць сваю мілую дзяўчыну... (С. 122). Падкрэсліваецца ў гэтым спалучэнні, што люсцерка незвычайнае, магічнае.

2. Дзеяслоў+назоўнік:

· вынуць люсцерка: Знудзіцца каралевіч, выме сваё люсцерка, пазірае, што робіць яго дзяўчына да толькі ломіць рукі (С. 116);
· дастаць люсцерка: Дастаў ён цудоўнае люсцерка... (С. 122);
· узяць люсцерка: Тым часам каралевіч яшчэ перад гэтым узяў у караліхі люсцерка, а ў караля палку. Гэта не простыя былі рэчы (С. 116). У гэтым спалучэнні рэалізуецца значэнне люсцерка як магічнай рэчы таму, што герой узяў яго ў караліхі-ведзьмы.

3. Дзеяслоў+прыназоўнік+назоўнік:

· глянуць у люсцерка: Глянуў ён у люсцерка ў той час, як думаў аб сваёй дзяўчыне, дак і ўбачыў яе, як жывую (С.116).

Назоўнік люстра (люсцерка, люстэрка, лустэрка, люстэрко, люстэрак, люстрачка, лістэрка) запазычаны з польскай мовы: польск. lustro, якое ў сваю чаргу запазычана з італ. lustro – “бляск, водбліск”.

1.7. Лексема пузырок у чарадзейных казках


У літаратурнай мове назоўнік пузырок мае значэнне: ‘невялікая шкляная бутэлечка’ (ТСБЛМ, с. 525). 

У тэкстах казак лексема пузырок можа мець два значэнні – кожнае з іх пэўным чынам удакладняе, развівае літаратурнае значэнне. Розніца ў гэтых двух значэннях паходзіць ад таго, што знаходзіцца ў пузырку, у залежнасці ад гэтага ён можа мець і розныя функцыі: 

1. Пузырок – рэч з магічнымі функцыямі, звычайна ржавая, спецыяльна прыстасаваная для таго, каб захоўваць ваду, што аджыўляе памёршых.

2. Пузырок – гэта рэч, што валодае магічнай здольнасцю, будучы падвешанай на жалезны мост, паказваць бацькам, жывы ці памёр іх сын, які знаходзіцца ў далёкіх землях: калі сына забіваюць, пузырок напаўняецца крывёю.

Першае значэнне рэалізуецца спалучэннем назоўніка пузырок з іншымі часцінамі мовы:

1. Назоўнік+назоўнік:

· пузыркі вады: Ідзі, Ванька, бяры сядло іржавае, і бяры саблю ржавую, і бяры дванаццаць ржавых пузыркоў вады (С. 138).

2. Назоўнік+прыназоўнік+назоўнік:

· вада з пузыркоў: Тады ён той вадой з дванаццаці пузыркоў тры разы прайшоў па попелу, па капцы капаў. Устаець іх сын (С. 142).

3. Прыметнік+назоўнік:

· ржавыя пузыркі: Ідзі, Ванька, бяры сядло іржавае, і бяры саблю ржавую, і бяры дванаццаць ржавых пузыркоў вады (С. 138).

4. Лічэбнік+назоўнік:

· дванаццаць пузыркоў: Ідзі, Ванька, бяры сядло іржавае, і бяры саблю ржавую, і бяры дванаццаць ржавых пузыркоў вады (С. 138).

5. Дзеяслоў+назоўнік:

· браць пузыркі: Ідзі, Ванька, бяры сядло іржавае, і бяры саблю ржавую, і бяры дванаццаць ржавых пузыркоў вады (С. 138).

У другім значэнні ўжываюцца спалучэнні назоўніка пузырок з іншымі словамі:

1. Назоўнік+прыназоўнік+назоўнік:

· кроў у пузырку: ...пасматрыце ў пузырок, есць лі ў ём [пузырку] кроў (С. 181).

2. Часціца+займеннік+назоўнік:

· вот цібе пузырок: А вот цібе пузырок! (С. 180).

3. Дзеяслоў+назоўнік:

· павесіць пузырок: А ты павесь яго[пузырок] на жалезным масту ідзе-небудзь асобенна. Как цябе ўб’юць, так у пузырке будзіць поўна крыві... (С. 180);
· вісіць пузырок: Пайшоў пасматрэць, гдзе пузырок вісіць, есць лі ў ём кроў – уж пузырок цэлы крыві (С. 184);
· аддаць пузырок: ...прыводзіць дамой быка і барана і аддаў атцу сваяму на рукі, і пузырок аддаў атцу... (С. 181).

4. Дзеяслоў+прыназоўнік+назоўнік:

· пасматрэць у пузырок: Ежалі ў случаі станіць бык равець, а баран блеяць, то і знайце, што я на свеце не жыў, – выпускайце  быка і барана із хлева вон, а ва-ўтарых, пасматрыце ў пузырок, есць лі ў ём кроў (С.181).

Назоўнік пузырок, хутчэй за ўсё, усходнеславянскі, мае адпаведнік у рускай мове: пузырёк. Але сустракаецца і ў чэшскай мове: puchýřek – “пузырок ад апёку”.

1.8. Лексема стол (столік) у чарадзейных казках 


У сучаснай беларускай мове лексема стол шматзначная, яна мае наступныя значэнні:

1. Прадмет мэблі ў выглядзе шырокай гарызантальнай дошкі на высокіх падпорах, ножках.

2. Прадмет спецыяльнага абсталявання або частка станка падобнай формы.

3. Страва, ежа, тое, што падаюць для яды.

4. Аддзел ва ўстанове, а таксама сама ўстанова, якая займаецца спецыяльным колам пытанняў (ТСБЛМ, с. 628).

У казках значэнне 1 удакладняецца, развіваецца чароўнымі функцыямі: стол – рэч, на якой, пры ўмове вымаўлення пэўных слоў-заклінання, магічным чынам з’яўляецца разнастайная ежа і напоі. У гэтым значэнні ўжываюцца спалучэнні:

1. Прыметнік+назоўнік:

· вялікі стол: Спусціліся яны ў нару і ўбачылі вялікі стол (С. 188);
· чароўны столік: Пайшлі яны да чароўнага століка... (С. 189).

2. Дзеяслоў+назоўнік:

· адчыніўся столік: Адчыніўся столік, і ўбачылі яны віна і стравы заморскія (С. 188).

3. Дзеяслоў+прыназоўнік+назоўнік:

· сесці за столік: Селі яны за столік, памяняліся яны кольцамі (С. 189).

4. Дзеяслоў (загадны лад)+назоўнік (у форме зваротку):

· столік, адчыніся: Столік, столік, адчыніся, дай нам піці-есці, што на свеце ёсць (С. 188);
· столік, дай піці-есці: Столік, столік, адчыніся, дай нам піці-есці, што на свеце ёсць (С. 188).

Назоўнік стол па свайму паходжанню з’яўляецца агульнаславянскім: руск.стол, серб.-харв. сто, чэш. stůl, польск. stol. Утвораны з дапамогай перагаласоўкі і тэмы –ъ ад стьлати – “стаць”. Першапачатковае значэнне – “падсцілка”, затым – “стул”, і, нарэшце, “стол”.

1.9. Лексема шкатулачка  ў чарадзейных казках


Гэта памяншальная форма слова шкатулка, якое ў сучаснай беларускай мове мае значэнне: ‘невялікая скрыначка з вечкам для захоўвання дробных рэчаў’ (ТСБЛМ, с. 758). 


У чарадзейных казках гэтае значэнне трансфармуецца: шкатулка (шкатулачка) – гэта рэч з магічнымі функцыямі, з якой праз дзіркі можа высыпацца незлічоная колькасць грошай – золата і срэбра, калі перакатываць шкатулку з аднаго боку на другі. Гэта значэнне рэалізуецца ў наступных спалучэннях:

1. Назоўнік+прыназоўнік+назоўнік:

· дзірачкі ў шкатулачцы: Глядзіць, нейкія дзве дзірачкі ў шкатулачцы. Ён павярнуў на адну руку – золата! – на другую серабро! (С. 195).

2. Дзеяслоў+назоўнік:

· коціцца шкатулачка: Ідзець, ідзець дарогай, ідзець, ідзець – коціцца шкатулачка нейкая (С. 195);
· варочаць шкатулачку: Ну, ідзець, варочаець гэтую [шкатулачку] то на адну руку, то на другую (С. 195);
· перакачваць шкатулачку: Ён на адну руку, на другую перакачваіць гэтую сваю шкатулачку (С.196).

Назоўнік шкатулка (шкатулачка), магчыма, агульнаўсходнеславянскае ўтварэнне з дапамогай суфікса -ка ад шкатула, запазычанага праз польскую мову з сяр.-лац. мовы. Але ў беларускай мове гэта можа быць і русізм.

1.10. Лексема шчотка ў чарадзейных казках


У сучаснай беларускай мове назоўнік шчотка мае некалькі значэнняў:

1. Прыстасаванне для чысткі, мыцця, змятання чаго-небудзь у выглядзе плоскай калодачкі з густа насаджаным на яе шчаціннем ці іншым матэрыялам.

2. У коней: частка нагі над капытом і пучок валасоў на гэтым месцы (спец.).

3. Прыстасаванне ў электрамашыне для перадачы току ад вярчальных частак да нерухомых (спец.)  (ТСБЛМ, с. 766).

У казках назоўнік мае спецыфічнае казачнае значэнне: шчотка – гэта рэч, якая валодае магічнай уласцівасцю ствараць лес ці сцены, равы і рэчкі, калі кінуць яе за спіну. Назоўнік шчотка выкарыстоўваецца звычайна ў тых жа казках, што і слова грабёнка (гл.) і іх функцыі ў розных казках пераблытаны.  Як і ў выпадку з грабёнкай, знешні выгляд шчоткі невядомы, але ён, відаць, супадае з апісаным у літаратурным значэнні 1.


Казачнае значэнне рэалізуецца спалучэннем назоўніка шчотка з дзеясловамі:

1. Дзеяслоў+назоўнік:

· браць шчотку: Бярыце з сабой шчотку і грабёнку, і хустку і садзіцесь на мяне! (С. 158);
· узяць шчотку: Не, не дагоніць, толькі ты, малец, вазьмі шчотку, а ты, дзеўка, грабло! (С. 150);
· кідаць шчотку: Малец кінуў шчотку – узніклі сцены, равы, рэчкі (С.151). Мар’ячка кінула шчотку – стаў бальшы густы лес! (С. 158).

Назоўнік шчотка агульнаславянскі па паходжанню, мае адпаведнікі ў іншых славянскіх мовах: руск. щётка, серб.-харв. четка, польск. szczotka.

Раздзел 2. Лексемы са значэннем адзежы і ўпрыгожанняў

2.1. Лексемы зялезныя боты, чаравікі ў чарадзейных казках


У тэкстах чарадзейных казак сустракаюцца два назоўнікі, якія маюць аднолькавае казачнае значэнне – боты зялезныя і чаравікі залезныя. Іх спалучэнне з прыметнікам зя(а)лезны сінтаксічна непадзельнае. 


У сучаснай беларускай мове лексема боты мае значэнне: ‘скураны абутак з высокімі халявамі’ (ТСБЛМ, с. 92). Лексема чаравікі ўжываецца ў значэнні: ‘невысокі, да шчыкалаткі і кроху вышэй, скураны абутак на шнурках’ (ТСБЛМ, с. 742).


У чарадзейных казках абодва гэтыя назоўнікі маюць аднолькавае спецыфічнае значэнне: зя(а)лезныя боты, чаравікі – гэта рэч з магічнымі функцыямі, вырабленая з жалеза, якую гераіня казкі павінна насіць да таго часу, калі боты стопчуцца і разваляцца – толькі пры гэтай умове яна можа знайсці свайго зачараванага жаніха і зняць з яго закляцце.


Спалучэнне зялезныя боты ці назоўнік боты ў гэтым значэнні выступае ў казках у спалучэнні з іншымі словамі:

1. Лічэбнік+спалучэнне (прыметнік+назоўнік):

· трое ботаў зялезных: Яна стала скучаць сваему аццу, каб ён гэтыя вешчы ёй справіў: трое ботаў зялезных, тры кіі зялезных і тры праскуры зялезных (С. 105).

2. Лічэбнік+назоўнік:

· другія боты: Як іці, дык іці, як іці, дык іці – скора то гаворыцца, да трудоў многа прыняла: другія стаптала боты, збіла другі кій, з’ела і другі хлеб, ад мужа благаславенны (С. 105);
· трэція боты: Доўга ўрэмя страждала ў сваім паходзе, мала оддыху мела... трэція стаптала боты, трэці аббіла кій, з’ела і трэці хлеб (С.106).

3. Дзеяслоў+спалучэнне (прыметнік+назоўнік):

· стаптаць зялезныя боты: Хто да мяне цяпер захочаць дайці, дык ён стопчаць трое ботаў зялезных... (С. 105).

4. Дзеяслоў+назоўнік:

· прыбіць боты: Боты прыбіла, кіёк адзін ужо ізбіла, нарачонны хлеб зялезны, каторы муж сказаў, ужо з’ела – стаіць ёй на пуці дом (С.105);
· надзяваць боты: Доўга ўрэмя страждала яна – надзявала трэція боты, брала трэці кіё у руку і начынала трэцюю праскуру ес[ц]ь (С. 106).

Спалучэнне чаравікі залезныя ці назоўнік чаравікі ў казачным значэнні рэалізуюцца ў спалучэннях з дзеясловамі:

1. Дзеяслоў+спалучэнне (прыметнік+назоўнік):

· даць залезныя чаравікі: І даў ёй залезныя чаравікі да й кажа... (С. 111).

2. Дзеяслоў+назоўнік:

· стаптаць чаравікі: Як гэтыя чаравікі стопчаш, то тады хіба я выпакутуюся (С. 111).

· чаравікі падраліся: Варочаецца яна да палацу, ажно на дарозе чаравікі падраліся, так ён як бач і перакінуўся зноў у чалавека (С.112). 

Назоўнік боты існаваў у ст.-польск. bot (польск. but), якое мае адпаведнікі з франц. botte, або лац. botta. Беларускае слова таксама мае адпаведнікі і ў іншых славянскіх мовах: руск. боты, укр. бот, чэш. botky.

2.2. Лексема вірмяк-ненавідзец у чарадзейных казках


Вірмяк-ненавідзец – сінтаксічна непадзельнае спалучэнне ў дыялектнай форме. У літаратурнай мове, відаць, павінна гучаць як армяк-невідзімка. Назоўнік армяк мае значэнне: ‘від верхняга адзення з тоўстага сукна, кафтан (даўней у сялян)’ (ТСБЛМ, с. 65). Назоўнік невідзімка мае значэнні: ‘1. Нябачная істота. 2. Маленькая тонкая шпілька або заколка для жаночай прычоскі’, а таксама : ‘шапка-невідзімка – у казках – шапка, якая робіць нябачным таго, хто яе надзене’ (ТСБЛМ, с. 384). Гэтае дадатковае значэнне для шапкі амаль адпавядае таму значэнню, што мае ў казках вірмяк-ненавідзец, а таксама капялюш (гл. ніжэй). Гэта – варыянты шапкі-невідзімкі.


Такім чынам, у казках: “Вірмяк-ненавідзец – гэта рэч, якая валодае магічнай здольнасцю рабіць нябачным таго, хто яе надзене”. У гэтым значэнні ўжываюцца спалучэнні:

1. Дзеяслоў+назоўнік:

· зністожыць ненавідзец: Цяпер жа ён зністожыў і кавёр тэй і ненавідзец і пайшоў пяшком, каня выслужываць (С.73). (Гл. адпаведнае словазлучэнне з назоўнікам “кавёр-самалёт”).

2. Дзеяслоў+прыназоўнік+назоўнік:

· увярнуцца ў вірмяк-ненавідзец: Цяпер з кавёра ссеў і ўвярнуўся ў вірмяк-ненавідзец. Ён як надзеў, дак яго і не відзе ніхто (С. 71).

Назоўнік армяк, хутчэй за ўсё, запазычаны з рускай мовы: руск.армяк, якое, магчыма, запазычана з тат.  рмак. Ст.-бел., ст.-укр., ст.-польск. запазычана з рускага пасрэдніцтва. У ст.-бел. мове і бел. дыялектах мае мадыфікацыі: ермяк, ормяк, кгермак, дыял. гармяк. Мае адпаведнікі ў іншых славянскіх мовах: укр. арм’як, ст.-польск. giermak, чэш. armjak.

2.3. Лексема капялюш у чарадзейных казках


У сучаснай беларускай мове назоўнік капялюш ужываецца ў  значэнні: ‘галаўны мужчынскі ўбор з палямі, жаночы – розных фасонаў’ (ТСБЛМ, с.277).


У казках гэтае значэнне спецыфічна развіваецца: капялюш – гэта рэч, якая валодае магічнай здольнасцю рабіць нябачным таго, хто яе надзене. Капялюш з’яўляецца варыянтам вірмяка-ненавідца, але выкарыстоўваецца без слова, што апісвае яго магічныя функцыі (ненавідзец ці невідзімка) – у тэксце казкі функцыі капялюша растлумачваюцца аналітычна. Казачнае значэнне рэалізуецца ў наступных спалучэннях:

1. Займеннік+назоўнік:

· капялюш такавы: Капялюш такавы, што як улажыць, то ніхто не ўгледзіць... (С. 84).

2. Дзеяслоў+назоўнік:

· знайсці капялюш: Як нам не біцца, калі мы знайшлі капялюш, шаблю і дывана да й то ніяк не можам падзяліцца (С. 84);
· капялюшам накрыцца: Так то чэрці адзін за другім пайшлі ў воду, а ён тымчасове з сваею паненкаю стаў на дыване, капялюшам накрыўся, шаблю ўзяў у руку... (С. 84);
· ухапіць капялюш: Тут усе аж патрупянелі, такая струшня, кралевіч жа, нядоўга ждучы, ухапіў шаблю да й капялюш, да то выбегшы на двор, стаў на дыван... (С. 84);
· зняць капялюш: Ён да яе гаворыць, а яна яго не бачыць; потым зняў капялюш, тады яго і ўгледзела (С. 84).

Назоўнік капялюш запазычаны з польскай мовы: польск. kapelusz, якое запазычана з с.-лац. capellus. Таксама мае адпаведнік ў серб.-харв.мове: капа.

2.4. Лексема мундзір у чарадзейных казках


У сучаснай беларускай мове лексема мундзір мае значэнне: ‘ваеннае або цывільнае форменнае адзенне’ (ТСБЛМ, с. 351).


У казачных тэкстах літаратурнае значэнне назоўніка мундзір трансфармуецца. Як правіла, мундзір як рэч выконвае магічную функцыю надзяляць надзвычайнай сілай таго, хто ў яго апранецца. У гэтым значэнні выступаюць спалучэнні:

1. Дзеяслоў+назоўнік:

· даць мундзір: Ну, дак старык даў яму гэтакі мундзір, дак як ён зашпіліцца, такі сільны зробіцца, што невазможна, якая ў яго сіла! (С.174);
· палажыць мундзір: Узяў той мундзір палажыў і шаблю палажыў (С.176);
· забраць мундзір: Тады ўжо выйшаў той муж, забраў у яго мундзір, забраў у яго шаблю, і астаўся ўжо сын так, усё (С. 177);
· вісіць мундзір: Шые адзін дзень, бачыць, яго мундзір вісіць, бачыць, яго меч вісіць. Яны не знаюць, як камандаваць імі (С. 177);
· адзець мундзір: ... а як адзеў свой мундзір, так ужо сіла знайшла, шаблю ўзяў і падышоў пад іх (С. 177).

2. Дзеяслоў+прыназоўнік+назоўнік:

· адзецца ў мундзір: От ён бачыць, што яны паснулі, спяць ўжо, а ён усё шые, ён зараз у свой мундзір адзеўся... (С. 177).

Назоўнік мундзір запазычаны з французскай мовы (франц. monture) праз нямецкую мову, а ў беларускай мове, магчыма і  праз рускую. Мае адпаведнікі ў іншых славянскіх мовах: руск. мундир, серб.-харв. мундир, польск. mundur.

2.5. Лексема пярсцёнак у чарадзейных казках


У сучаснай беларускай мове назоўнік пярсцёнак мае значэнне: ‘прадмет, звычайна з дарагога металу, у форме абадка, абруча, часта з каштоўнымі камянямі, які носіцца на пальцы як упрыгожанне ці як сімвал шлюбу’ (ТСБЛМ, с. 529). 


У чарадзейных казках гэтае значэнне развіваецца магічнымі функцыямі: пярсцёнак – рэч, якая належыць казачнай істоце і, дзякуючы сваім магічным якасцям, дапамагае герою застацца жывым, калі ён кідаецца ў кацёл з кіпенем з мэтай вярнуць сабе маладосць. У гэтым значэнні выкарыстоўваюцца спалучэнні: 

1. Займеннік+назоўнік:

· свой пярсцёнак: Дала яна яму ў руку свой пярсцёнак; кінуўся ён у кацёл, тры разы перавярнуўся там і выскачыў такім маладым, што не налюбуешся (С. 60).

2. Дзеяслоў+назоўнік:

· даць пярсцёнак: Дала яна яму ў руку свой пярсцёнак... (С. 60).

Назоўнік пярсцёнак па свайму паходжанню агульнаславянскі, мае адпаведнікі ў іншых славянскіх мовах: руск. перстень, серб.-харв. прстен, польск. pierscien, чэш. prsten.

2.6. Лексема хустка (хустачка, платок)


Назоўнік хустка ў сучаснай беларускай мове мае значэнне: ‘кавалак тканіны ці вялікага палатна, звычайна квадратнай формы, які завязваюць на галаву, шыю, ці накідваюць на плечы’ (ТСБЛМ, с. 726). У казках выкарыстоўваецца лексема хустка і яе памяншальная форма – хустачка. Сустракаецца таксама варыянт гэтага назоўніка платок, які з’яўляецца русізмам ці дыялектызмам.


У казках функцыі хусткі па-рознаму трансфармуюцца і яна набывае некалькі значэнняў:

1. Хустачка – рэч з магічнымі функцыямі, якая, будучы атрыманай героем ад яго жонкі-чараўніцы, дапамагае казачным істотам (Бабе-Юзе і інш.) пазнаць у героі мужа адной з іх і прыняць яго за “свайго”, калі герой пачынае праціраць хустачкай вочы.

2. Хустка (платок) – рэч, якая валодае магічнай здольнасцю знішчаць вялікія прадметы (ці памяншаць іх да мікраскапічных памераў), захоўваць іх у сабе, а пры патрэбе – узнаўляць у першапачатковым выглядзе, калі махнуць гэтай хусткай.

3. Хустачка – рэч, якая валодае магічнай здольнасцю ўпрыгожваць любое памяшканне, ствараць прадметы інтэр’еру і ежу, калі махнуць ёю тры разы.

4. Хустачка – рэч, якая выконвае магічную функцыю дапамагаць чалавеку, які падарожнічае праз пекла, нармальна пераносіць спякоту, калі абціраць хустачкай твар, і прымушаць пякельны агонь раступацца перад чалавекам.

5. Хустка – рэч, якая выконвае магічную функцыю дапамагаць героям казкі пераходзіць праз водную прастору (возера ці мора) ці ўцякаць ад пагоні: калі махнуць хусткай (адзін раз ці тройчы), яна стварае мост ці прымушае водную прастору знікаць і зноў аднаўляцца.

6. Хустачка – рэч, якая валодае магічнай здольнасцю неабмежаваную колькасць разоў рабіць старога чалавека маладым і наадварот, калі ўціраць твар то адным яе канцом, то другім.

Трэцяе і чацвёртае значэнні сустракаюцца ў адной і той жа казцы, хустачкі з гэтымі функцыямі належаць у ёй адной і той жа асобе, таму можна меркаваць, што гэта адна і тая ж хустачка з рознымі функцыямі.

У першым значэнні ўжываецца назоўнік хустачка ў спалучэнні з іншымі словамі:

1. Часціца+займеннік+назоўнік:

· вот табе хустачка: І вот табе, – гавора, – хустачка (С. 29).

2. Дзеяслоў+назоўнік:

· выняць хустачку: Выняў хустачку і стаў праціраць вочы (С. 30);
· убачыць хустачку: Баба ўбачыла хустачку і ўвазнала яго, хто ён такі (С. 30);
· праціраць хустачкай: Як станеш ты хустачкай праціраць вочы, дак баба цябе і ўзнае, хто ты такі... (С. 29).

У другім значэнні ўжываецца назоўнік платок у спалучэнні з дзеясловамі:

1. Дзеяслоў+назоўнік:

· выняць платок: Сейчас выняла платок з кармана... (С. 37);
· махнуць платком: Сейчас выняла платок з кармана, махнула платком, караб гэты нівесь ідзе дзеўся – не стала карабля на моры (С. 37);
· аддаць платок: І аддала яму гэты платок у карман (С. 37).

Трэцяе значэнне рэалізуецца спалучэннем назоўніка хустачка з дзеясловамі і прыслоўем:

1. Дзеяслоў+назоўнік:

· махнуць хустачкай: Стала яна ў парозе, трэйчы махнула хустачкай (С. 56).

2. Прыслоўе+дзеяслоў+назоўнік:

· трэйчы махнуць хустачкай: Стала яна ў парозе, трэйчы махнула хустачкай, што была ў яе ў руках, і лазенька як азалацела: і стол з’явіўся, і лаўкі, і пасцель, і яда – усё, што трэба (С. 56).

Чацвёртае значэнне рэалізуецца спалучэннем назоўніка хустачка з іншымі часцінамі мовы:

1. Часціца+займеннік+назоўнік:

· вот табе хустачка: Вот табе мая хустачка і вот табе мой пярсцёнак... (С. 57). Значэнне магічнасці праяўляецца ў гэтым спалучэнні тым, што хустачка атрымана героем ад магічнай істоты.

2. Займеннік+назоўнік:

· мая хустачка: Вот табе мая хустачка і вот табе мой пярсцёнак... (С.57). Значэнне магічнасці ў тым, што хустачка тут належыць магічнай істоце.

3. Дзеяслоў+назоўнік:

· трымаць хустачку: Вот табе мая хустачка і вот табе мой пярсцёнак, пярсцёнак надзень на палец,  хустачку трымай у руках (С. 57);
· абцірацца хустачкай: Жарка табе будзець – хустачкай абцірайся (С.57);
· махнуць хустачкай: Ты тады падойдзеш к агню, хустачкай махні – агонь перад табой расступіцца, ты ідзі далей (С. 57).

У пятым значэнні выступае спалучэнне назоўніка хустка з дзеясловамі і прыслоўямі:

1. Дзеяслоў+назоўнік:

· даць хустку: Кот даў ім клубочак і хустку і пусціў іх, а сам сеў за кросны (С. 143);
· браць хустку: Бярыце з сабой шчотку і грабёнку, і хустку і садзіцесь на мяне! (С. 158);
· узяць хустку: Узялі яны шчотку, грабёнку і хустку, селі на воліка і паехалі (С. 158);
· махнуць хусткай: Ідзі, ідзі – прыйшлі к агнянному мору. Махнулі хусткай – стаў мост (С. 143). “Махні хусткай на вазяро!” Ён махнуў тры разы на вазяро – і здзелалась суха (С. 151).

2. Дзеяслоў+прыслоўе+назоўнік:

· махнуць узнова хусткай: Перайшлі яны па ім чэраз мора, узнова махнулі [хусткай] – мост прапаў (С. 143). “Махні ўзнова хусткай на вазяро!” Ён махнуў тры разы – і здзелалась вазяро (С. 151);
· махнуць назад хусткай: “Ну, махай назад хусткай!” Мар’ячка махнула – і стала бальшое мора (С. 159).

У шостым значэнні ўжываюцца наступныя спалучэнні з назоўнікам хустка ці хустачка:
1. Назоўнік+назоўнік:

· ражок хустачкі: Прыйшлі ў хату; молад чалавек умыўсь, уцёрся ражком хустачкі, і стаў стары-стары (С. 218).

2. Займеннік+назоўнік:

· мая хустка: Калі мяне пахаваеш, табе мая хустка дастанецца! (С.220).

3. Лічэбнік+назоўнік+назоўнік:

· адзін (другі) ражок хусткі: Дак я й цяпер гэтай самай хусткай – адным ражком утрусь, стану молад, другім утрусь, стану старым старыком (С.220).

4. Дзеяслоў+назоўнік:

· дастанецца хустка: Калі мяне пахаваеш, табе мая хустка дастанецца (С.220). У казцы герой атрымлівае хустку ад магічнай істоты пры ўмове выканання пэўнага даручэння.

5. Дзеяслоў+назоўнік+назоўнік:

· уцерціся ражком хустачкі: Прыйшлі ў хату; молад чалавек умыўсь, уцёрся ражком хустачкі, і стаў стары-стары (С. 218).

Лексема хустка (хустачка) з’яўляецца, магчыма, уласнабеларускай. Лексема платок, хутчэй за ўсё,  ст.-рускае вытворнае ад платъ – “кавалак тканіны” з дапамогай суфікса -ъкъ: руск. платок. 

Раздзел 3. Лексемы са значэннем прадметаў мастацтва

3.1. Лексема гуслі ў чарадзейных казках

У сучаснай беларускай літаратурнай мове лексема гуслі мае значэнне: ‘мнагаструнны шчыпковы музычны інструмент славянскіх народаў’ (ТСБЛМ, с. 161).


У чарадзейных казках гэтае значэнне спецыфічна развіваецца, удакладняецца магічнымі функцыямі. Назоўнік гуслі ў казках можа мець два значэнні:

1. Гуслі – рэч, музычны інструмент, што валодае магічнай здольнасцю іграць самастойна, без удзелу чалавека. У гэтым значэнні назоўнік гуслі часта ўжываецца з удакладняючым азначэннем “самаграйныя”, спалучэнне з якім можна лічыць сінтаксічна непадзельным. 

2. Гуслі – рэч, музычны інструмент, што валодае магічнай здольнасцю прымушаць скакаць-танцаваць усе жывыя істоты, калі на ім іграе пэўны чалавек-музыка, якому належаць гэтыя гуслі.

Першае значэнне рэалізуецца наступнымі спалучэннямі:

1. Прыметнік+назоўнік:

· самаграйныя гуслі: Паслаць яго к Воўку Мінчыгрэю за самаграйнымі гуслямі (С. 52).

2. Дзеяслоў+назоўнік:

· даць гуслі: Воўк Мінчыгрэй даў Івану гуслі (С. 53);
· есць гуслі: У мяне есць гуслі гатовыя (С. 53).

3. Часціца+дзеяслоў+назоўнік:

· не прыставіць гусель: Еслі ты не прыставіш нам самаграйных гусель, то табе плаха і меч і галаву з плеч (С. 52).

4. Дзеяслоў+прыназоўнік+назоўнік:

· паслаць за гуслямі: Паслаць яго к Воўку Мінчыгрэю за самаграйнымі гуслямі (С. 52).

5. Дзеяслоў+займеннік+назоўнік:

· гуслі самі гралі: Селядоршая просіць прывезці ёй такія гуслі, каб яны самі гралі (С. 117).

У другім значэнні ўжываюцца спалучэнні назоўніка гуслі з іншымі словамі:

1. Прыназоўнік+назоўнік+назоўнік:

· у гуслях шчасце: На, – кажа, – у гэтых гуслях усё тваё шчасце (С. 531).

2. Дзеяслоў+назоўнік:

· даць гуслі: Але ось прыйшоў Хрыстос, а можа гэта яму прыснілася, да й даў яму гуслі (С. 531);
· палажыць гуслі: Скакаў той [пахцяр] разам з сваімі каровамі датуль, пакуль Іваньчык здаволіўся да й палажыў тыя гуслі (С. 532);
· выняць гуслі: От ужэ кат падвёў Іваньчыка к шыбеніцы да й хацеў накласці яму на шыю вяроўку, але той выняў з-пад пахі гуслі да як зайграе, дак усе і пусціліся скакаць, баццэ гарох на гарачай скаварадзе (С.532).

3. Дзеяслоў+прыназоўнік+назоўнік:

· і(й)граць на гуслях: От выганіць ён каровы на пашу, сядзе сабе на купіну да як пачне йграць на гуслях, дак і пусціцца ўсе скакаць (С. 531).

Назоўнік гуслі па свайму паходжанню з’яўляецца агульнаславянскім: руск. гусли. Утвораны  з дапамогай суфікса –slь ад асновы god-. У рускай і беларускай літаратурных мовах назоўнік гуслі замацаваўся ў форме множнага ліку, але ў адной з беларускіх чарадзейных казак сустракаецца форма адзіночнага ліку: “Падыходзе Іван і к гуслям і просе аддаць яму адну гуслю” (С. 61). Мае адпаведнікі і ў іншых славянскіх мовах: серб.-харв. гусли, чэш. gusli.

3.2. Лексема дудка (дудачка, пасвірэль) у чарадзейных казках


У літаратурнай беларускай мове назоўнік дудка мае два значэнні:

1. Музычны інструмент з трыснёгу або з дрэва ў выглядзе трубкі з дзірачкамі.

2. Круглае, звычайна пустое ўнутры сцябло чаго-небудзь (разм.) – (ТСБЛМ, с. 186).

У казках дудка, відаць, мае такі выгляд, які апісаны ў значэнні 1, але ёй нададзены спецыфічныя казачныя функцыі: дудка – рэч, вырабленая з дрэва, што вырасла на месцы пахавання чалавека, забітага сваімі родзічамі (братамі, сёстрамі, мачахай), якая валодае магічнай уласцівасцю спяваць чалавечым голасам (голасам таго забітага чалавека) і выкрываць забойцаў, калі зайграць на ёй. У некаторых варыянтах казак, калі бацька забітага чалавека ламае дудку, гэты чалавек уваскрасае.  У тэкстах ужыванні лексемы дудка ў гэтым значэнні адзінкавыя, часцей выкарыстоўваецца лексема дудачка ў наступных спалучэннях:

1. Прыметнік+назоўнік:

· чарадзейная дудка: Ужываецца  ў назве казкі (С. 429);
· дзіўная дудка: А, брат, – кажа купец, –  дзіўная якая дудка! (С. 430);
· цудоўная дудка: Ужываецца ў назве казкі (С. 438).

2. Дзеяслоў+назоўнік:

· здзелаць дудачку: Вырас на Кірылку дубчык залаты і сярэбраны. Вот ехалі там купцы, убачылі той дубец, выразалі яго і здзелалі дудачку (С.430).

· зрабіць дудачку: Зрабіў ён дудачку, сеў на воз і зайграў (С. 434);
· дудачка грае: Дудачка грае: “Грай, грай, мой купчык...” (С. 434);
· дудачка выігрывае: Стала адна іграць, а дудачка выігрывае... (С. 430);
· дудка зайграла: Зайграў, тая дудка зайграла зноў... (С. 435);
· дудачка кажа: Стала бабка йграць, а дудачка кажа... (С. 430);
· дудачка прыгаварвае: Пастушок жане, гэтак іграе, дудачка прыгаварвае (С. 437);
· дудачка пяе: Ці не пра Кірылку яна [дудачка] пяе? (С. 430);
· пераламаць дудачку: Ён узяў дудачку тую на калена і пераламаў. І перад ім стала яго дачка (С. 435).

3. Дзеяслоў+прыназоўнік+назоўнік:

· зайграць на дудачцы: Зайграў купец на дудачцы, а яна выігрывае... (С.430).

· пайграць на дудачцы: Дай жа ж я пайграю на гэтай дудачцы... (С.435).

· спяваць праз дудачку: Раз дзедка прайграў, другі раз прайграў, дык бачыць, што гэта ж яго дачушка праз тую дудачку спявае гэтак (С.435).

4. Дзеяслоў+назоўнік+назоўнік:

· вымаўляе словы дудка: Той купец прыслухаўся, дак вымаўляе словы дудка (С.435).

5. Дзеяслоў (загадны лад)+назоўнік (у форме зваротку):

· іграй, дудачка: Іграй, іграй, дудачка (С. 437);
· пацяшай, дудачка: Іграй, іграй, дудачка,// Пацяшай майго бацюшку (С.437).

У тым жа казачным значэнні, што і дудка, можа ўжывацца лексема пасвірэль, што выступае ў спалучэннях:

1. Дзеяслоў+назоўнік:

· здзелаць пасвірэль: А на том месце, ідзе дурак ляжаў, турасцінка. Пастухі зрэзалі яе і здзелалі пасвірэль, і сталі іграць (С. 439).

2. Дзеяслоў+прыназоўнік+назоўнік:

· чуць із(з) пасвірэлі(я): Ігралі яны, ігралі, чуюць голас із пасвірэлі... (С.439). Стаў ён іграць і чуець голас з пасвірэля... (С. 439).

Назоўнік дуда, дудка па свайму паходжанню агульнаславянскі: руск. дудка, дудочка. Паходзіць ад праславянскага *duda, *dudьka і з’яўляецца старым утварэннем гукапераймальнага характару. Назоўнік пасвірэль мае адпаведнікі ў славянскіх мовах: руск. свирель, серб.-харв. свирала.




3.3. Лексема кніга ў чарадзейных казках


У сучаснай беларускай мове назоўнік кніга мае некалькі значэнняў:

1. Друкаванае (даўней таксама рукапіснае) выданне ў выглядзе пераплеценых разам лістоў паперы з якім-небудзь тэкстам.

2. Сшытыя разам чыстыя або разлінееныя лісты паперы для якіх-небудзь запісаў.

3. Адна з некалькіх вялікіх частак літаратурнага твора (ТСБЛМ, с. 295).

Значэнне 1 у казках удакладняецца магічнымі функцыямі, розныя функцыі ўтвараюць два казачныя значэнні назоўніка кніга:

1. Кніга – рэч, што валодае магічнымі ўласцівасцямі, належыць чараўніку і дапамагае яму ў выкананні розных яго чарадзейных задумаў і дзеянняў, напрыклад,  у пошуку  чалавека, які ад яго схаваўся.

2. Кніга – рэч, якая належыць чараўніку і, будучы разарванай па лістках, выконвае магічную функцыю дапамагаць герою казкі вызваляць зачараваную і схаваную чараўніком царэўну: калі герой складвае ўсе лісткі па парадку і пачынае іх чытаць, толькі тады ён чуе голас царэўны і даведваецца, дзе яна.

У першым значэнні ўжываюцца наступныя спалучэнні:

1. Прыметнік+назоўнік:

· валшэбныя кнігі: На другей дзень цар, устаўшы раненька, умыўшысь бяленька, пасматрэўшы ў свае валшэбныя кнігі, узнаў усё... (С. 428).  

2. Займеннік+назоўнік:

· свае кнігі: Навутра цар, устаўшы раненька, умыўшысь бяленька, пасматрэўшы ў свае валшэбныя кнігі, кажыць... (С. 428).

3. Дзеяслоў+прыназоўнік+спалучэнне (прыметнік+назоўнік):

· пасматрэць у валшэбныя кнігі: На другей дзень цар, устаўшы раненька, умыўшысь бяленька, пасматрэўшы ў свае валшэбныя кнігі, узнаў усё... (С. 428);
· пасматрэць па валшэбным кнігам: Вутрашкам цар устаў, умыўся, пасматрэў па валшэбным кнігам і гаворыць... (С. 429).

У другім значэнні ўжываюцца спалучэнні:

1. Дзеяслоў+назоўнік:

· складаць кнігу: Пачаў салдат гэтую кнігу па адным лістку складаць, склаў, пачаў чытаць (С. 534);
· чытаць кнігу: От чытае салдат кнігу і чуе голас: “Салдат, салдат, выратуй мяне!” (С. 534);
· кінуць кніжку: Кінуў салдат кніжку, зноў пайшоў шукаць (С. 534).

2. Дзеепрыметнік+назоўнік:

· раскіданая кніга: У адным кутку ўбачыў раскіданую па лістках кнігу (С.534);
· растрапаная кніга: Але ты ў яго нічога не бяры – ні золата, ні паперак, а прасі ў яго, каб ён табе даў той рваны кашалёк, што ляжыць у той самай каморцы, дзе была растрапаная кніга (С.534–535).

Па паходжанню назоўнік кніга хутчэй за ўсё з’яўляецца агульнаславянскім запазычаннем з цюркскай мовы: ст.-цюркск. küinig – “світак”. Мае адпаведнікі ў іншых славянскіх мовах: руск. книга, польск. księga, чэш. kniha, серб.-харв. књига.

Раздзел 4. Лексемы са значэннем рэчываў, ежы

4.1. Лексема вада ў чарадзейных казках


У сучаснай беларускай мове назоўнік вада мнагазначны, мае наступныя значэнні:

1. Празрыстая бясколерная вадкасць, якая ўяўляе сабой хімічнае злучэнне вадароду і кіслароду.

2. (звычайна з азначэннем) Напітак, тэхнічныя растворы.

3. Водная паверхня ракі, возера, мора і пад., а таксама яе ўзровень.

4. Водная прастора якога-небудзь раёна.

5. мн. Плынь, хвалі, водная маса.

6. мн. Мінеральныя крыніцы, курорт з такімі крыніцамі.

7. перан., адз. Пра наяўнасць пустога, беззмястоўнага шматслоўя ў дакладзе, лекцыі і пад. (разм.) – (ТСБЛМ, с. 102).

У чарадзейных казках значэнне назоўніка вада спецыфічна трансфармуецца, слова набывае пяць новых значэнняў. З літаратурных значэнняў найбольш блізкае да казачных другое – ‘напітак, тэхнічныя растворы’. Першае значэнне не падыходзіць да казачных таму, што, зыходзячы з функцый казачнай вады, пад ёй маглі разумець зусім іншыя хімічныя злучэнні, чым “вадарод+кісларод”. Магчыма, часткова блізкім можна лічыць таксама значэнне 6: “Мінеральныя крыніцы” – казачная вада таксама часта валодае лячэбнымі здольнасцямі.


У казках лексема вада ў значэнні ‘напітак’ ці ‘рэчыва, хімічнае злучэнне’ выкарыстоўваецца заўсёды з якім-небудзь азначэннем. У залежнасці ад азначэння можна вылучыць пяць казачных значэнняў:

1. Мёртвая вада (гаючая, гаюшчая) – гэта рэчыва, якое валодае магічнай здольнасцю прымушаць зрастацца пасечанае на кавалкі цела чалавека ці жывёлы, калі збрызнуць яго гэтай вадой.

2. Жывая вада (сцаленная, жывучая, жывушчая) – рэчыва, якое валодае магічнай здольнасцю вяртаць жыццё мёртвым.

3. Прыкрасная вада – рэчыва з магічнымі функцыямі, якое робіць жывёлу ці чалавека прыгажэйшым і надае яму сілы.

4. Сілная вада – рэчыва з магічнымі функцыямі, якое надае чалавеку ці магічнай істоце больш сіл.

5. Бяссілная вада – рэчыва з магічнымі функцыямі, якое адбірае сілы ў чалавека ці магічнай істоты.

Жывая вада можа выкарыстоўвацца адна: калі трэба вылечыць, аднавіць пэўную частку цела жывога чалавека ці калі трэба ажывіць чалавека, цела якога не пасечана на кавалкі. Калі ж цела пасечана, жывая вада выкарыстоўваецца пасля мёртвай. Разам з імі можа выкарыстоўвацца і прыкрасная вада: у гэтым выпадку ад мёртвай вады кавалкі цела зрастаюцца, раны загойваюцца (адсюль – “гаючая, гаюшчая вада”), жывая вада вяртае жыццё, але чалавек яшчэ слабы, і тады яго апрысківаюць прыкраснай вадой, каб надаць сіл і зрабіць прыгажэйшым.


Сілная і бяссілная вада выкарыстоўваюцца ў пары – сілную ваду трэба піць самому, а бяссілнай частаваць ворага. 


Спалучэнні назоўніка вада з азначэннямі мёртвая, жывая, прыкрасная, сілная, бяссілная можна лічыць сінтаксічна непадзельнымі.


Толькі з азначэннем мёртвая (гаючая, гаюшчая) выкарыстоўваюцца наступныя спалучэнні назоўніка вада з іншымі словамі:

1. Прыметнік+назоўнік:

· мёртвая вада: Тры ключа: у адном ключу мёртвая вада... (С. 186);
· гаючая вада: Вы тут глядзіце яго, а я схаджу вады гаючыя і жывучыя! (С. 146);
· гаюшчая вада: Воран, воран! – кажаць леў. – Прынясі мне вады гаюшчыя і жывушчыя! (С. 154).

2. Прыназоўнік+назоўнік+ спалучэнне (прыметнік+назоўнік):

· у ключу мёртвая вада: Тры ключа: у адном ключу мёртвая вада, у другом ключу жывая вада, у трэцім ключу прыкрасная вада (С. 186).

3. Дзеяслоў+спалучэнне:

· збрызнуць мёртвай вадою: Баран узяў варанёнка, как збрызнуў мёртваю вадою – ён змёртвіўся... (С. 186).

Значэнне спалучэння жывая вада рэалізуецца ў наступных выразах:

1. Прыметнік+назоўнік:

· жывая вада: А гэтыя два часавых, жывыя салдаты, узялі жывой вады ў тэй крыніцы і памачылі яму, гэтаму ўбітаму, рану. І стаў ён жывы (С. 88);
· жывучая вада: Вы тут глядзіце яго, а я схаджу вады гаючыя і жывучыя! (С. 146);
· жывушчая вада: Воран, воран! – кажаць леў. – Прынясі мне вады гаюшчыя і жывушчыя! (С. 154);
· сцаленная вада: То вы вазьміце сцаленныя вады (указала ім тое места, там у вулушцы ў крыніцы) і гэтаю вадою памачыце рану тую, і яны ажывуцца! (С. 88).

2. Назоўнік+прыназоўнік+назоўнік:

· вада з калодзежа: Не ўстану я ад сна цяжкага, // Пака не дастанеце вады // З калодзежа царскага (С. 437).

3. Прыназоўнік+назоўнік+спалучэнне (прыметнік+назоўнік):

· у ключу жывая вада: ...у другом ключу жывая вада... (С. 186).

4. Дзеяслоў+назоўнік (ці спалучэнне):

· памачыць вадою: То вы вазьміце сцаленныя вады... і гэтаю вадою памачыце рану тую, і яны ажывуцца! (С. 88);
· дастаць жывой вады: Паехалі яны, паслалі ў калодзезь царскі той вады жывой дастаць, гэту дзевачку адграблі (С. 438);
· скрапіць вадой: Прывезлі яе дадому, вады ўжо дастанавілі, скрапілі яе вадой, дзевачка ўстала (С. 438);
· памазаць жывой вадой: Цяпер Партупей Прапаршчык вызваліў іх, памазаў вочы жывой вадой, і яны зноў сталі бачыць, яшчэ лепш, чым раней (С. 192);
· (з)брызнуць жывой вадой: ... брызнуў жывой вадой – бык зжывіўся, маргаіць глазам, смотрыць, а не ўстаніць. Как збрызнуў яго прыкраснай вадой, бык і ўскачыў (С. 186); ... збрызнуў жывой вадой – зжывіўся... (С. 186);
· узяць сцаленныя вады: То вы вазьміце сцаленныя вады... і гэтаю вадою памачыце рану тую, і яны ажывуцца! (С. 88).

Толькі з азначэннем прыкрасная выкарыстоўваюцца наступныя спалучэнні назоўніка вада з іншымі словамі:

1. Прыметнік+назоўнік:

· прыкрасная вада: Есць адно места – жывая вада і мёртвая і прыкрасная: прынясі мне еты трох сартоў вады, то тада я пушчу табе дзіцёнка (С. 185).

2. Прыназоўнік+назоўнік+спалучэнне (прыметнік+назоўнік):

· у ключу прыкрасная вада: ... у трэцім ключу прыкрасная вада (С. 186).

3. Дзеяслоў+спалучэнне:

· збрызнуць прыкраснай вадой: ... збрызнуў прыкраснай вадой – то быў варанёнак харош, то яшчо луччы стаў (С.186).

Пры выкарыстанні мёртвай, жывой і прыкраснай вады разам іх значэнні рэалізуюцца ў наступных спалучэннях:

1. Дзеяслоў+назоўнік:

· схадзіць вады: Вы тут глядзіце яго, а я схаджу вады гаючыя і жывучыя! (С. 146);
· прыня(е)сці вады: Воран, воран! – кажаць леў. – Прынясі мне вады гаюшчыя і жывушчыя! (С. 154). Тады воран пабяшчаў прынесці вады гаюшчыя і жывушчыя (С. 154);
· узяць вады: Толькі падвяжыце мне пад крылля дзве бутэлачкі, каб было ўва што вады ўзяць! (С. 154);
· была вада: Аж прылятаець к царскаму дварцу, дзе была вада гаюшчая і жывушчая (С. 154);
· набраць вады: Адвёўшы іх за вярсту, воран скарэй вярнуўся, набраў у бутэлачкі вады гаюшчыя і жывушчыя і паляцеў к ільву (С. 155);
· узліць вады: Тады леў узяў вады гаюшчыя ды ўзліў на Іваньку – галава к трупу і прыстала (С. 155);
· уліць вады: Тады ён уліў у рот вады жывушчыя – Іванька й аджыў (С.155). 

2. Дзеяслоў+прыназоўнік+назоўнік:

· пайсці па ваду: Тады леў сказаў мядзведзю, каб ён пілнаваў трупа Іванькавага... а сам з лісіцай пайшоў па ваду гаюшчую і жывушчую (С.154).

3. Прыслоўе+назоўнік:

· кала вады: Кала тые вады і дзень і ноч стаяў салдат на часах (С. 154).

Спалучэнні сілная вада і бяссілная вада рэалізуюць свае значэнні наступным чынам:

1. Прыметнік+назоўнік:

· сілная вада: Прыйшоў Смок і выпіў бяссілную ваду; прыйшоў Іванька і выпіў сілную ваду. У Смока дванаццаць сіл адбыло, а ў Іванькі прыбыло (С.156).

· бяссілная вада: Прыйшоў Смок і выпіў бяссілную ваду... (С. 156).

2. Лічэбнік+назоўнік+назоўнік:

· два бачонкі вады: Смок прынёс два бачонкі вады (С. 156).

3. Дзеяслоў+назоўнік:

· выпіць ваду: Прыйшоў Смок і выпіў бяссілную ваду... (С. 156).

Па паходжанню назоўнік вада з’яўляецца агульнаславянскім індаеўрапейскага характару, ужываецца ў іншых славянскіх мовах без фанетычных мадыфікацый: руск. вода, укр. вода, балг. вода, серб.-харв. вода, польск. woda, в-луж. woda, чэш. voda, славац. voda, славен. voda.

4.2. Лексема яблык у чарадзейных казках


У сучаснай беларускай мове лексема яблык мае значэнне: ‘плод яблыні’ (ТСБЛМ, с. 779).



У чарадзейных казках гэтае значэнне ўдакладняецца рознымі магічнымі функцыямі, у залежнасці ад якіх можна вылучыць у казках пяць значэнняў назоўніка яблык:

1.  Яблык – плод, які валодае магічнай здольнасцю вылечваць людзей ад хвароб.

2.   Яблык – плод, які валодае магічнай здольнасцю вяртаць жыццё нябожчыкам. 

3. Яблык – плод, які валодае магічнай здольнасцю вяртаць людзям маладосць.

4. Яблыкі – плады з магічнымі функцыямі, двух гатункаў, адзін з якіх стварае рогі на галавах у людзей, што з’елі яго, а другі гэтыя рогі знішчае. Звычайна выкарыстоўваюцца героем, каб адпомсціць ворагам.

5. Яблык – плод, які валодае магічнай здольнасцю надаваць герою казкі надзвычайную сілу, рабіць яго асілкам.

У першым значэнні ўжываюцца спалучэнні:

1. Назоўнік+прыназоўнік+назоўнік:

· яблак з яблыні: Мне снілася: за трыдзевяць зямель ёсць закляты сад, у том саду сядзіць крулеўна; мне з тае яблыні даставіць яблак, то я буду здарова (С. 168).

2. Дзеяслоў+назоўнік:

· даставіць яблак: ... мне з тае яблыні даставіць яблак, то я буду здарова (С.168);
· набраць яблак: Пайшоў да саду, зняў крулеўну з саду з дзерава, набраў яблак ля маткі з таго дзерава, дзе была крулеўна (С. 169);
· прынесці яблакі: Пайшоў Прамудры Салямон дадому, прынёс матцы яблакі (С. 170).

3. Дзеяслоў+прыназоўнік+назоўнік:

· пайсці за яблакамі: Прамудры Салямон улажыў торбу і пайшоў за яблакамі (С. 168).

У другім значэнні ўжываюцца спалучэнні:

1. Прыметнік+назоўнік:

· яблычка жывушчае: Але пасаветавалі мне, што там і там такая гара, і стаіць на той гары яблына, і на той яблыні ёсць яблычка і жывушчае, як хто памрэ, дак аджывіць, і адмаладзіць можна, яблычак з’есці такі (С. 175).

2. Лічэбнік+назоўнік:

· адзін яблык: Адзін яблык аджывіць, другі адмалодзіць (С. 175).

3. Дзеяслоў+назоўнік:

· яблык аджывіць: Адзін яблык аджывіць, другі адмалодзіць (С. 175).

У трэцім значэнні выкарыстаны спалучэнні:

1. Лічэбнік+назоўнік:

· другі яблык: Адзін яблык аджывіць, другі адмалодзіць (С. 175).

2. Дзеяслоў+назоўнік:

· яблык адмалодзіць: Адзін яблык аджывіць, другі адмалодзіць (С.175).

Другое і трэцяе значэнні назоўніка яблык могуць ужывацца ў пары, разам, і ў гэтым выпадку іх значэнні рэалізуюцца ў спалучэннях з дзеясловамі:

1. Дзеяслоў+назоўнік:

· дастаць яблык: А той яблык трудна дастаць (С. 175). Ён паехаў, дастаў тыя яблыкі (С. 175);
· яблычак з’есці: ... і на той яблыні ёсць яблычка і жывушчае, як хто памрэ, дак аджывіць, і адмаладзіць можна, яблычак з’есці такі (С.175);
· даць яблык: Ён сабе прывёз, мацеры даў адзін і другі яблык даў (С.176).

Чацвёртае значэнне рэалізуецца наступнымі спалучэннямі:

1. Назоўнік+прыназоўнік+назоўнік:

· яблыка з яблыны: Неяк ён падпоўз пад другую яблыню, з’еў ён яблыка з другой яблыны (С. 196).

2. Прыметнік+назоўнік:

· бліскучыя яблыкі: Стаіць яблыня, дзве яблыні. На аднэй такія бліскучыя яблыкі, на другой ужо не, не такія (С. 196).

3. Лічэбнік+назоўнік:

· адно яблыка: З’еў салдат адно яблыка – з’явіліся ў яго рогі... (С. 194).

4. Назоўнік+лічэбнік+назоўнік:

· яблыкі двух сартоў: Гэта яблыкі двух сартоў, – кажа чорт, – яны табе дапамогуць (С. 194);
· яблыка другога гатунку: ... з’еў яблыка другога гатунку – рогі адпалі, і стаў ён прыгажэйшы, чым быў (С. 194).

5. Дзеяслоў+назоўнік:

· нясці яблыкі: Аж ляціць чорт. Нясе яму адзежу, шляпу і яблыкі (С.194);
· яблыкі дапамогуць: Гэта яблыкі двух сартоў, - кажа чорт, - яны табе дапамогуць (С. 194);
· з’есці яблыка: З’еў салдат адно яблыка – з’явіліся ў яго рогі, з’еў яблыка другога гатунку – рогі адпалі, і стаў ён прыгажэйшы, чым быў (С.194). Ну, з’еў тое яблыка, спаць яму захацелася (С. 196);
· прадаваць яблыкі: Здагадаўся тады салдат, што яму рабіць з гэтымі яблыкамі. Пайшоў да царскага палаца і стаў іх [яблыкі] прадаваць (С.194);
· купіць яблыкі: Спачатку купілі некалькі яблык служанкі (С. 194);
· паспытаць яблыка: Дай, – думае, – паспытаю-тка я яблыка гэта, – зваліўшыся ляжала (С. 196).

6. Дзеяслоў+прыназоўнік+назоўнік:

· даць па яблыку: Даў ім па яблыку, з’елі яны і сталі вельмі прыгожымі (С.194).

У пятым значэнні ўжываюцца спалучэнні назоўніка яблык з іншымі словамі:

1. Прыметнік+назоўнік:

· чорныя яблыкі: Чалавек прыводзіць салдата да яблыні, на ёй растуць чорныя яблыкі (С. 536).

2. Лічэбнік+назоўнік:

· адзін яблык: Ну, – кажа чалавек на салдата, – з’еш адзін яблык (С.536).

· трэці яблык: Калі салдат з’еў трэці яблык, чалавек пытаецца... (С.536).

3. Дзеяслоў+назоўнік:

· растуць яблыкі: Чалавек прыводзіць салдата да яблыні, на ёй растуць чорныя яблыкі (С. 536);
· з’есці яблык: Калі салдат з’еў трэці яблык, чалавек пытаецца: “Ну, а зараз як адчуваеш сябе?” Салдат кажа: “Цяпер каб мне ўзяцца адной рукой за зямлю, а другой за неба – дык усё дагары перавярнуў бы (С.536).

Назоўнік яблык па свайму паходжанню агульнаславянскі. Паходзіць ад ablъko, якое развіла пачатковы j і з’яўлялася суфіксальным вытворным ад асновы *abl-, што мае індаеўрапейскі характар (сяр. ст.-пруск. woble, ням. apfel, анг. apple і інш.). Назоўнік яблык мае адпаведнікі ў іншых славянскіх мовах: руск. яблоко, серб.-харв. jабука, польск. jablko, чэш. jablko.

Раздзел 5. Рэчы з выключна магічнымі функцыямі

5.1. Лексемы сярэбранае блюдачка, наліўное яблачка ў






чарадзейных казках


Гэта сінтаксічна непадзельнае спалучэнне аб’ядноўвае дзве рэчы з азначэннямі, якія заўсёды ўжываюцца ў пары – блюдачка і яблачка.


Назоўнік блюдачка – гэта русізм, яго адпаведнік у беларускай літаратурнай мове – сподак (сподачак) – мае значэнне: ‘невялікая талерка з паднятымі берагамі, на якую становіцца шклянка з чаем’ (ТСБЛМ, с. 619). Назоўнік яблык мае значэнне: ‘плод яблыні’ (ТСБЛМ, с. 779).


У чарадзейных казках семантыка абодвух гэтых назоўнікаў спецыфічна трансфармуецца, назоўнікі з азначэннямі набываюць адзінае казачнае значэнне: сярэбранае блюдачка, наліўное яблачка – рэчы, якія ў пары валодаюць магічнай здольнасцю, пры ўмове вымаўлення пэўных слоў-заклінанняў, паказваць чалавеку, які імі валодае, любыя краіны, геаграфічныя аб’екты, рэчы, з’явы і людзей – яны адлюстроўваюцца ў сярэбраным сподачку, калі па ім коціцца наліўное яблачка. Калі ж іх спрабуе выкарыстаць нехта, акрамя ўладальніка, ён становіцца старым, а яго сілы потым перадаюцца ўладальніку  і робяць яго прыгажэйшым.


Калі наконт блюдачка можна меркаваць, што яно і выглядае, як блюдачка (сподачак у літаратурным значэнні), вырабленае з срэбра, то пра яблачка так сказаць цяжка. Невядома, сапраўднае гэта яблачка ці штучнае –  яно ніколі не псуецца, не гніе і ніхто не спрабуе яго з’есці.


Казачнае значэнне сінтаксічна непадзельнага спалучэння сярэбранае блюдачка, наліўное яблачка рэалізуецца наступным чынам:

1. Займеннік+спалучэнне:

· маё сярэбранае блюдачка, наліўное яблачка: Ну што, сёстры, нагуляліся з маім сярэбраным блюдачкам, з наліўным яблачкам? (С.438).

2. Дзеяслоў+спалучэнне:

· прывязці сярэбранае блюдачка, наліўное яблачка: А мне, папка, прывязі сярэбранае блюдачка, наліўное яблачка (С. 436).

3. Дзеяслоў (загадны лад)+спалучэнне (у форме зваротку):

· кацісь, наліўное яблачка: Кацісь, кацісь, маё наліўное яблачка, па сярэбранаму блюдачку, паказвай мне гарада, мара, паля, і з гор высаты, з нябес красаты (С. 436);
· паказвай, наліўное яблачка: Кацісь, кацісь, наліўное яблачка, па сярэбранаму блюдачку, паказвай мне палкі на палях, караблі на марах, і з гор высаты, з нябес красаты (С. 436).

4. Дзеяслоў+прыназоўнік+спалучэнне:

· каціцца па сярэбранаму блюдачку: Кацісь, кацісь, маё наліўное яблачка, па сярэбранаму блюдачку... Як засіяла хата, яна стала такая харошая – кукла (С. 436, 438);
· убіць за сярэбранае блюдачка, наліўное яблачка: Мяне ўбілі за сярэбрана блюдачка, // Наліўное яблачка (С. 437);
· згубіць за сярэбранае блюдачка, за наліўное яблачка: Мяне бедную згубілі, // Са свету зжылі // За сярэбрана блюдачка, // За наліўное яблачка (С. 437);
· нагуляцца з сярэбраным блюдачкам, з наліўным яблачкам: “Ну што, сёстры, нагуляліся з маім сярэбраным блюдачкам, з наліўным яблачкам?” Кажуць: “Нічога нам не паказвае, мы парабіліся старыя, як сталі качаць” (С. 438). 

Назоўнік блюда з’яўляецца агульнаславянскім запазычаннем з гоцкай мовы: гоц. biudis. У славянскіх мовах: руск. блюдо, укр. блюдо, польск. bluda, ст.-слав. блюдо, блюдъ, серб.-харв. бљудо. Назоўнік блюдачка (блюдка, блюдца, блюдко) – утвораны ад назоўніка блюда пры дапамозе суфікса -ачк- і мае памяншальна-ласкальнае значэнне.

5.2. Лексема шар у чарадзейных казках


У сучаснай беларускай мове лексема шар мае наступныя значэнні:

1. У матэматыцы: частка прасторы, абмежаваная сферай.

2. Прадмет такой формы. Паветраны шар [1) лятальны апарат, які паднімаецца ў паветра лёгкім газам, што запаўняе яго шарападобную абалонку; 2) шарападобная цацка ў выглядзе абалонкі, напоўненай паветрам або газам] – (ТСБЛМ, с. 755).

У казках значэнне 2 спецыфічна трансфармуецца: шар – рэч з магічнымі функцыямі, месца зняволення чорта, які выконвае даручэнні гаспадара шара, калі той выпускае яго адтуль. Назоўнік шар ужываецца ў казках з азначэннем паветраны, але літаратурныя значэнні спалучэння паветраны шар наўрад ці падыходзяць да казачнага. Хутчэй, паветраны шар – гэта рэч чыста магічнай прыроды; рэч, якая выкарыстоўваецца ў магічных дзеяннях – гэта ці шар з паветра (туману, пару); ці шар з якога-небудзь матэрыялу (напрыклад, шкла), напоўнены паветрам; ці шар, здольны лётаць у паветры.


Казачнае значэнне назоўніка шар рэалізуецца ў наступных спалучэннях:

1. Назоўнік+прыназоўнік+назоўнік:

· шар у цара: Аж ляціць чорт... “Нічым, – гаворыць, – табе не магу дапамагчы, бо шар у цара – я вылецеў толькі на адну хвілінку (С. 194).

2. Прыметнік+назоўнік:

· паветраны шар: Узяў ён і гэты шар паветраны. Прыгадзіцца, думае (С.193).

3. Дзеяслоў+назоўнік:

· вісіць шар: Выходзіць з амбара і бачыць – на сцяне шар вісіць (С. 193);
· забраць шар: Пакуль салдат піў ды спаў, жонка забрала ў яго грошы і шар (С. 193–194).

4. Дзеяслоў+прыназоўнік+назоўнік:

· сядзець у шары: А ў тым шары чорт сядзеў. “Адпусці, – кажа чорт, –прынясу табе запалкі” (С. 193).

Паходжанне назоўніка шар не вытлумачана. Ён мае адпаведнік у рускай мове: руск. шар.

ЗАКЛЮЧЭННЕ

Магічныя рэчы з’яўляюцца важнай часткай вобразнай сістэмы чарадзейных казак. Яны дапамагаюць ствараць яркія, запамінальныя і разнастайныя сюжэты, узбагачаюць сімволіку казак. У гэтай рабоце разгледжаны далёка не ўсе тэматычныя групы магічных рэчаў, іх значна больш. З аналізу разгледжаных лексем можна зрабіць пэўныя вывады.


Усе без выключэння лексемы са значэннем магічнай рэчы ў казках маюць спецыфічную казачную семантыку, адрозную ад семантыкі адпаведных лексем у беларускай літаратурнай мове. Значэнне можа трансфармавацца цалкам (напрыклад: грабло, шчотка), часткова (люсцерка) ці набываць нейкія якасці ў дадатак да літаратурнага значэння (яблык). У казках таксама сустракаюцца  рэчы, якія зусім не маюць адпаведнікаў у рэальным жыцці, валодаюць толькі магічнымі функцыямі (напрыклад, сярэбранае блюдачка і наліўное яблачка ў пары ці паветраны шар, у якім сядзіць чорт).


Этымалагічны аналіз назоўнікаў са значэннем магічнай рэчы паказаў, што гэтыя назоўнікі паводле іх этымалогіі можна падзяліць на тры групы:

1. Назоўнікі, што з’яўляюцца па свайму паходжанню агульнаславянскімі, маюць адпаведнікі ў большасці славянскіх моў (вада, яблык). Сюды таксама можна аднесці назоўнікі, значэнне якіх да канца не вытлумачана і якія, магчыма, з’яўляюцца ўласнабеларускімі (хустка, шар).

2. Назоўнікі, што з’яўляюцца агульнаславянскімі ці агульнаўсходнеславянскімі запазычаннямі з неславянскіх моў (кніга).

3. Назоўнікі, запазычаныя з польскай ці рускай моў (люсцерка, армяк “вірмяк”).

Аналіз валентнасных адносін назоўнікаў са значэннем магічнай рэчы сведчыць аб тым, што ў тэкстах чарадзейных казак прааналізаваныя назоўнікі спалучаюцца часцей з дзеясловамі, напрыклад: Кінь гэты клубочак: куды ён будзе каціцца, туды й ідзі. Прыкоціцца гэты клубочак к нашаму к сярэдняму брату (С.67). Цяпер з кавёра ссеў і ўвярнуўся ў вірмяк-ненавідзец (С. 71). Махнулі хусткай – стаў мост (С. 143). Пайшоў Прамудры Салямон дадому, прынёс матцы яблакі (С. 170). А калі будуць табе патрэбны грошы, то патрасі кашалёк, і пачнуць сыпацца чырвонцы (С. 190); прыметнікамі (у некаторых выпадках назоўнік з адпаведным прыметнікам утвараюць сінтаксічна непадзельныя спалучэнні), напрыклад: А дайце мне рваны кашалёк, што ляжыць у тым кутку (С. 535). Чалавек прыводзіць салдата да яблыні, на ёй растуць чорныя яблыкі (С. 536). Дастаў ён цудоўнае люсцерка, каб пабачыць сваю мілую дзяўчыну... (С. 122) Паслаць яго к Воўку Мінчыгрэю за самаграйнымі гуслямі (С. 52); займеннікамі, напрыклад: Навутра цар, устаўшы раненька, умыўшысь бяленька, пасматрэўшы ў свае валшэбныя кнігі, узнаў усё... (С. 428). Дала яна яму ў руку свой пярсцёнак... (С. 60). Толькі ён выйшаў, аж усе дванаццаць дзвярэй і зачыніліся... (С. 145). Радзей назоўнікі са значэннем магічнай рэчы спалучаюцца з іншымі назоўнікамі, напрыклад: Прыйшлі ў хату; молад чалавек умыўсь, уцёрся ражком хустачкі і стаў стары-стары (С. 218). Смок прынёс два бачонкі вады (С. 156). Глядзіць, нейкія дзве дзірачкі ў шкатулачцы (С. 195); з лічэбнікамі (гэта, як правіла, колькасныя лічэбнікі адзін, тры, чатыры, восем, дванаццаць і парадкавыя першы, другі, трэці), напрыклад: Відзіць – у прудзе дванаццаць дзвярэй (С. 153). Ідзі, Ванька, бяры сядло іржавае, і бяры саблю ржавую, і бяры дванаццаць ржавых пузыркоў вады (С. 138). Хто да мяне цяпер захочаць дайці, дык ён стопчаць трое ботаў зялезных... (С. 105). Сустракаюцца адзінкавыя выпадкі спалучэння назоўнікаў са значэннем магічнай рэчы з дзеепрыметнікамі і прыслоўямі, напрыклад: У адным кутку ўбачыў раскіданую па лістках кнігу (С. 534). Кала тые вады і дзень і ноч стаяў салдат на часах (С. 154).

Статыстычны аналіз лексем са значэннем магічнай рэчы ў 32 прааналізаваных казках сведчыць аб тым, што найбольш частотнымі ў тэкстах беларускіх чарадзейных казак з’яўляюцца назоўнікі: хустка (7 адзінак), вада (6 адзінак), клубок (6 адзінак), яблык (5 адзінак), дзверы (4 адзінкі); менш частотнымі з’яўляюцца назоўнікі: гуслі (3 адзінкі), дудка (3 адзінкі), грабёнка, кавёр-самалёт (дыван), кашалёк, пузырок, шчотка, боты (чаравікі), кніга (па 2 адзінкі), сярэбранае блюдачка, наліўное яблачка; шар, люсцерка, стол, шкатулачка, вірмяк-ненавідзец, капялюш, мундзір, пярсцёнак, пасвірэль (па 1 адзінцы). Усяго было выяўлена 69 адзінак.

Аналіз лексічных значэнняў назоўнікаў са значэннем магічнай рэчы, яго супастаўленне з літаратурным значэннем раскрывае пласт лексікі са своеасаблівымі значэннямі, якія не ўвайшлі ў літаратурную мову. Акрамя таго, спецыфічнае казачнае значэнне магічных рэчаў набліжае нас да разумення мыслення нашых продкаў, а значыць, дапамагае зразумець і нашу ўласную разумовую дзейнасць, вытокі нашага светаўспрымання.    

СПІС ЛІТАРАТУРЫ
1. Афанасьев А. Н. Древо жизни: Избранные статьи. – М., 1982.  

2. Афанасьев А. Н. Мифы, поверья и суеверия славян. В 3 т. – М.– СПб. 2002.

3. Баландин А. И. Мифологическая школа в русской фольклористике. – М., 1988. 
4. Беларуская вусна-паэтычная творчасць: Падручнік для студэнтаў філал. спец. ВНУ / К. П. Кабашнікаў, А. С. Ліс, А. С. Фядосік і інш. – Мн., 2002.  

5. Беларускі фальклор: Хрэстаматыя. [Вучэбны дапаможнік для філал. фак. ВНУ] / Склад. К. П. Кабашнікаў, А. С. Ліс, А. С. Фядосік, І. К. Цішчанка. – 3-е выд., перапрац. – Мн., 1985. 
6. Валодзіна Т. В. Семантыка рэчаў у духоўнай спадчыне беларусаў. – Мн., 1999. 
7. Генон Р. Символы священной науки. Пер. с франц. – М., 2002. 
8. Зеленин Д. К. Восточнославянская этнография. Пер. с нем. К. Д. Цивиной. – М., 1991.  
9. Кабашнікаў К. П. Малыя жанры беларускага фальклору ў славянскім кантэксце/ Нац. акад. навук Беларусі. Ін-т мастацтвазнаўства, этнаграфіі і фальклору імя К.Крапівы. – Мн., 1998. 
10. Керлот Х. Э. Словарь символов. – М., 1994. 
11. Криничная Н. А. Русская народная мифологическая проза: истоки и полисемантизм образов: В 3 т. Том 1: Былички, бывальщины, легенды, поверья о духах-«хозяевах». – СПб., 2001.  
12. Маслова В. А. Преданья старины глубокой в зеркале языка. – Мн., 1997.  
13. Мечковская Н. Б. и др. Общее языкознание: Сущность и история языка: Учеб. Пособие / Н. Б. Мечковская, Б. А. Плотников, А. Е. Супрун; Под общ. ред. А. Е. Супруна. – 2-е изд., перераб. и доп. – Мн., 1993. 
14. Мечковская Н. Б. Язык и религия: Пособие для студентов гуманитарных вузов. – М., 1998.  
15. Нидерле Л. Славянские древности / Пер. с чешск. Т. Ковалёвой, М. Хазанова, ред. А. Л. Монгайта. – М., 2000.     

16. Пропп В. Я. Исторические корни волшебной сказки. – Л., 1986. 
17. Пропп В. Я. Поэтика фольклора (Собрание трудов В. Я. Проппа). Составление, предисловие и комментарии А. Н. Мартыновой. – М., 1998. 
18. Пропп В. Я. Русская сказка (Собрание трудов В. Я. Проппа). Научная редакция, комментарии Ю. С. Рассказова. – М., 2000. 
19. Пропп В. Я. Сказка. Эпос. Песня (Собрание трудов В. Я. Проппа). Редакция, комментарии и указатели В. Ф. Шевченко. – М., 2001.  
20. Русское народное поэтическое творчество. Хрестоматия по фольклористике: Учеб. пособие для филол. спец. пед. ин-тов / сост. Ю. Г. Круглов. – М., 1986.  
21. Русско-польский словарь. Составила Г. Липкес: 9000 слов. – М., 1960. 
22. Санскрит. Серия «Мир культуры, истории и философии». – СПб., 1999.  

23. Свет славянскага фальклору / Р. М. Кавалёва, А. К. Туровіч, Т. А. Івахненка і інш.; Пад рэд. Р. М. Кавалёвай. – Мн., 2001.  

24. Сержпутоўскі А. К. Казкі і апавяданні беларусаў Слуцкага павета. – Мн., 2000.  

25. Славянские древности: Этнолингвистический словарь в 5-ти томах. / Под ред. Н. И. Толстого. – Т. 1: А-Г; Т. 2: Д-К. – М., 1995, 1999.
26. Сямешка Л. І., Шкраба І. Р., Бадзевіч З. І. Курс беларускай мовы: Падручнік  – Мн., 1996. 
27. Тлумачальны слоўнік беларускай літаратурнай мовы: Больш за 65000 слоў / Пад рэд. М. Р. Судніка, М. Н. Крыўко. – Мн., 1996. 
28. Тресиддер Дж. Словарь символов / Пер. с англ. С. Палько. – М., 1999. 
29. Фольклор. Проблемы историзма / Н. П. Андреев, Л. А. Астафьева, О. Э. Балалаева и др. – М., 1988. 

30. Фрейденберг О. М. Поэтика сюжета и жанра. – М., 1997. 
31. Чарадзейныя казкі. У 2 чч. / Складальнікі: К. П. Кабашнікаў, Г. А. Барташэвіч. Рэд. В. К. Бандарчык. – Мн., 1978.  (АН БССР. Ін-т мастацтвазнаўства, этнаграфіі і фальклору. Беларус. нар. творчасць).

32. Шанский Н. М., Иванов В. В., Шанская Т. В. Краткий этимологический словарь русского языка. Пособие для учителя. Изд. 2-е, испр. и доп. / Под ред. чл.-кор. АН СССР С. Г. Бархударова. – М., 1971. 
33. Этымалагічны слоўнік беларускай мовы. Т.1: А-Б; Т.3: Г-І; Т.4: К; Т.6: Л-М. / Рэд. В. У. Мартынаў. – Мн., 1985 – 1990.

� Фрейденберг О. М. Поэтика сюжета и жанра. – М., 1997. – С .179.


� Пропп В. Я. Исторические корни волшебной сказки. – Л., 1986. – С .18.


� Афанасьев А. Н. Древо жизни. – М., 1982. – С .36.


� Пропп В. Я. Исторические корни волшебной сказки. – С. 191.


� Фрейденберг О. М. Поэтика сюжета и жанра. – С. 182. 


� Пропп В. Я. Исторические корни волшебной сказки. – С. 196-197.


� Пропп В. Я. Исторические корни волшебной сказки. – С. 194.


� Тлумачальны слоўнік беларускай літаратурнай мовы: Больш за 65000 слоў/ Пад рэд. М.Р.Судніка, М.Н.Крыўко. – Мн.: БелЭн, 1996. – С. 159. Далей у рабоце значэнне лексем раскрываецца на аснове пазначанай крыніцы, а таму будзем указваць толькі старонкі (гл. ТСБЛМ., с.).


� Этымалагічны слоўнік беларускай мовы. Т.3. Г-І/ [Р. У. Краўчук, В. У. Мартынаў, А. Я. Супрун, Н. В. Івашына.; Рэд. В. У. Мартынаў]. – Мн., 1985. – С. 169.


� Шанский Н. М, Иванов В.,В., Шанская Т. В. Краткий этимологический словарь русского языка. Пособие для учителя. Изд. 2-е, испр. и доп. / Под ред. чл.-кор. АН СССР С. Г. Бархударова. – М., 1971. – С. 202.





